url: =Hun Thak Numei le Khantohna\n2010 kum ma lai-in Bill Gate in Saudi Arabia gam ah thugenna khat neihi. Thugenna inn sungah numeilepasal a tutna uh a lang tuakin kikhen dimdiam a, amau ngeina ahi numeite’n a maibup phialuh dial tawh tuam uhhi. Tua laitak mikhat dingto-in “Siapa aw, ka gamuh 2010 teh leitung bup sumlepai bawlna-ah a madawk lam penpawl-in ka kihel zo uhtam?” ci-in a dotleh Bill Gate-in “Na gammi bup-uh lakpan a langte’ siamna, kivakna (talent) te zong a vekin na zatsiam zawh mateng un na madawk zo tuan keiding uhhi, “ ci-in mai kituam numei a langte’ dinmun thupitna na genkhia hi.\nLeitung bup-ah Numeite’ dinmun\nLeitung bupah mi billion 7 a omna lakah 1.3 billion pen zawnlengauna sungah om lai uhhi. Tua 1.3 billion sungah numei te 70% hi mawk uhhi. Hih numeite’ adingin zawnna pen sumlepai neihloh na ciangbek hilo-in, mite’ nawlkhinna, thu neihtheih lohnate thuak uh a, duhlehdeih zong genkhiat khuan ngahlohna hi.\nLeitung bup nasep a kici khempeuh a nai-in kituat hileh numei ten sehthum suah sehnih (2/3) sem uhhi.\nAhi zongin leitung bup sumlut a ngahte a ki-etteh numeite’n za-ah-sawm (10%) bek ngahkha uhhi.\nLeitung bupah vanlehna neihna (world’s property) lakah numeite’n a min uh tawh aneih khakuh vanlena pen 1% bek hi.\nLeitung bupah khangham lai simtheilo, laigelh theilo mi million 876 ki-om in, tua lakah numeite pen 2/3 hi-uh hi.\nLeitung bupah tan langpan tan li (primary school) a kah khalo naupang million 77 omin, tualak ah numeite pen 60% hi-uh hi.\nHih dinmun tuamtaumte hangin leitung bup gam tuamtuamte’ kipawlna (United Nations) te’n 2015 teh zawhloh phamawh a tupna pi ahi leitung bupah zawnna a lang khiam ding cihna uhah, numeite thapiak na leh pasal numei liangko kikimna zong a seppi dinguh thu (8) lakpan a thumna-ah na helpah uhhi. Hih pen kumtullom khantohna geelna pite (millennium development goals) kici hi.\nUN ah secretary a semngei Kofi Annan mahmah in zong, “ 2015 ma-in kumtullom khantohna geelna pite (millennium development goals) ih mahial zawh na dingin hun awng cihpeuhmah om nawnlo hi. Tua ahih manin numeite phungvuh (invest) na bek in eite’ mahial zawh na dingin hong lamen sak zo bek ding hi” ci ngiau hi.\nNumeite pen huankho lokho, singpua, anhuan, naucing, teekte khoi-in kem, innhah, kuangsawp puansawp, cih bang nasep liante sem ngekngek na pi-uh in kuamah in nasep kician, nasep gina-in kisim sak lohi. Khasum cih peuhmah a ki lamen sak vetlo hi. A pualam na sem sunsun le-uh a tam zaw pen khasum tawm nasep le nasep niam, zaneu dinmunte bek kipia hi.Tua kawmkal-ah ki-ukna thukhun tampi leh ngeina tuamtuam ah numeite’n amau min tawh lolegam, munlemual, vanlena neithei lo uhhi. Mun tampi ah sum nangawn leitawi theilo uhhi. Goulegamh na ngawn a luah theilo ngiau uhhi.\nHih kiciang tannate’n numeite’ sumlutna khaktan, heusak bektham lo-in, a tate-uh nangawn un thuak lawh uhhi. Banghang hiam cihleh numeite a tam zaw-in a neih uh sumlepaite pen vai dang sang a tate’ cidam nading, pil nading kin pih zaw uhhi.\nMihing khantohna (human development) tehna-ah sang pilna pen a kilim hel mahmah thu khat a hihi. Sang pilna a nei numite’n sang a kahkha ngeilo numeite sangin nau neihdan zong siamzaw-in nau neihzah dingzong ciangtan siam zaw uhhi. Nausiat tawm zaw-in, a tate uh damsuah zaw uhhi. A tate mahmah uh zong sang kahsak hamtang zaw tham uhhi.\nLeitung bup nasepte’ thatang zatna (global labor force) a ki-et teh numeite’ tha 40% kihel hi. Lokhawh nasepna-ah numeite’n 43% panmun la uh a, leitung bup university sang ah a lang pen numeite hita hi. Tua ahih manin numeite sangpilna limtak sinsak lo, nasep na-ah panmun a ngah ding kilawm zah ngah sak lo, khasum piak zah dingin kipia kha keileh numeite’ tha, numeite’ naseptheihnate zatsiam lohna, zatkhialh na hong hi-in tua meizom in nasepna-ah meetzah taktak ding zahin kimeetlo, sumlepai bawl na mittawh enle hangin a kisum mahmah suak hi.\nNitumna gamlam, mikang numeite’ dinmun a tom in enpak ni. US gam le Europe lam a om gamte ah numei college kah phazah pen pasalte tawh kikim hi. Amau sin thute zong tangtawng pekin numeite’ sin huai-in a ki ciapteh sak pong ahi laihilhna(teaching) pilna, nurse pilna cih ciang bek hilo-in thukhena pilna(law) le cidam kikepna (medical) pilna lam a sin numei pen tam mahmah in khang hanhan laihi. 2000 kum-in US ah law a sin numei khempeuh pen law a sin bup lakpan 47% hi-uh in, 2002 kum-in UK ah cidamna pilna a sin pen cidamna pilna a sin bup lakpan 60% phata uhhi.\nAmerica sak lam a om khuate le Europe leitang nitum na lam a om gamte-in kivak pihtheih pilna (professional degree- law, medical, business) degree a piak uh 2/3 pen numeite hita uhhi. Tua ahihman in kumpi zumte-ah numeite’ panmun ngahna pen khang semsem hi. 2006 kum ciangciang in US ah kumpi Nasem zumte’ sazian kepna-ah manager le thu vaihawmna dinmun ah numeite’n 38% panmun neita uh a, thukhensat na-ah a lianpen zum nasem lian(chief executive officers) a sem numeite pen 28% pha ta uhhi.\n2000 kum lai pek in US innkuan lai (Census) ah a ki-etteh nupa thum sungpan khat in a zi’ khasum tawh a pasal le inn kuanpih vak hi. Papi ¼ in innah a tate kem uh a, a zite uh zumkah zawhi. 1924 kum in US nupi 87% in innah a tawmpen nai (4) hunla-in inn na sem uhhi. 1977 kumin 43% kiamsuk han in 1999 kum teh 14% hisuk lai hi. Pilna siamna khanna le sumlepai zatna hamsat semsem man hangin innkuanle tate vakna dingin numeite’n a pualam nasepkhiatna a neih uh kilim nial ngam nawnlo hi. Gammite ngiatin zong nupi sa a pualam nasepneihna a khan hanhan na pen siatmuh nawnlo-in, phal mahmah ta-uh hi.\n1995 laipek in Virginia Slims poll ah a ki-etteh numei guk pan khat, pasal nga pan khat in numeite’n a tate kepkawm-in a pualam ah na a sepuh phallo uhhi. Thum pan khat in phal mahmah uh a a dangte’n bel numeite thuthu hiziau cilel uhhi. 1997 kumteh nasepnei ta neisa nupa sawmpan kua-in ka lung uh kim mahmah lel cita uh hi. Nupi khat-in “ko buaipih pen numeite’n a pualam na sem dingmaw, semlo ding cih hi ta dih peuhmah kei-in, a pualam nasep kawmmah in tate koi cih leng hoih takin ki khansuah thei ding hiam?, cih hizaw” na cihi.\nNisuahna Asia gam lam ah Numeite’ Dinmun:\nLeitung bup numei pasal liangko kimna-ah a khauhpai pen gam sawm sung ah Philippines gam na kihel zo hi. Ahi zongin a dang gamte a hih leh numeite’ dinmun suk mahmah lai hi. Sen gam phadiak pen ta khat neihtheihna policy (one child policy) hangin ta numei deih masa khollo-uh a, a nu’ gil sung pekin nauno pen numei a hihleh ki susia pah ngekngek hi. Tua ahih manin pasal numei phazah kikim na ah uang takin kikhai a, tua a nu’ gil sungah suksiat thuak numei te pen, “a ki mansuah numeite” (missing women) ci-in min kivawh hi.\nTua hangmah in mipite’ nuntak na zong a hoihlo lamin susia veve hi. Ta pasal khat bek nei uh ahih man in, a ta khatbek neih sutte uh it-in thupit bawllua-uh a hi manin, a ta pasal uh pen lungtang khauh, ki phasak-in “kumpi neu” (little emperor) ci-in kisam phialmawk hi. A mo ding uh zong omlo ahih manin gam veng Kawlgam a kipan gam tuamtuam ah a hon honin zi zong, mo zong in buai mahmah in, buaina tam piangsak mahmah hi.\nAsia gam lamte pha diakah numeite’ gou, lolegam luahtheihna pen a omlo hi phialmawk hi. Mote bangpen ta pasal a neih keileh a ki nolh kik tangial hi. Asia gamte lakpan zong Islam gamte uang phadiak hi. Hih gamte-ah numeite pasalte’n a buan uhleh, buan thuak numeite pen kithat zaw mawk hi. Jordan, Lebanon gam bangah buanthuak numeite a that sungpan 70-75% pen a numeite’ sanggam pasalte hi zaw laihi. 2002 kum in akibawl thukanna-ah Alexdria le Egypt gamah numei buanthuak a that lakpan 43% pen tua nu’ tanau tengmah ahih lam mukha uh a, amau pen tua bang thahna pen “phathuai mithahna” (honor killing) ci dep uhhi. Pasal khat-in “Ka sanggam nu ka that pen kisik keng. A that lo hileng zong ka tanaute’n that lel in teh,” ci ngam hi.\nIndia leuleu ah mo kipi na a omteh a numei lamte’n movan apiak kul uhhi. Mo van lian pipi piakha-uh a, pia keile uh pen a tanu uh kuama’n deihsak lo tawh kibang ahih manin nulepate’n a na lau sim gige uh hihtuak hi. Tua kawmkal-ah mo man pen a numei lamte’ ut bangbang, kizawh zahzah piak theih hilo-in, pasal lamte’ nget zahzah hanciam takin piak dingdan hi laihi.\nAsia lam gam tampi-ah numeite pen pasal te’ utut-in a ukna nuai-ah mang tinten kul hi cih kumpi-in thukhun le biakna hilhna zungthuk takin om hi. Tua ahihmanin a pasal-in ama’ tungah thuman lo takin vua, sat, ngongtatin a zawh thawh dikdek zongin numeite’n kumpi zum ah puak theilo hi. Thukhun in pasalte’ lam pang limlim ahih manin numeite’n thukhen zum a paima-un a lel khin sa a hihi. 2001 kumin UN lam Naupangte’ kepna kipawlnate’ muhkhiatna-ah Nepal gambang numei 7% in kum 10 a phakma-un mo kikhak–in 40% pen kum 15 a phak ma-un pasal a kinei sak hih tuak hi. Kum tawm lai-in pasal neihna-in nau paaina-ah tampi nawngkai sakin naupangte’ cidam na zong khauhtakin susia hi.\nZogam Numeite’ Dinmun Tehkakna:\nNi tumna gamlam a numeite’ dinmun le nisuah na Asia gam lam a numeite’ dinmun kikhaihna pen uang mahmah ahihlam kimu khia hi. Kawlgam le Zogam a om numeite’ dinmun pen Asia gam pawlkhat te zahin a suksiat gawp sam lohhangin khangto tuan veva nai hiaulo ahih lam kimu theihi. Numeite’ thugen ki thusim lo-in, mothak a neite bang “Na mo-uh a ki zenna?” cih dotna ki nei masa pelmawh hi.\nZomi sungah zong numeite a nengniam ngeina hoihlo hon khat kinei hi. Ngeina etcianna tampi lakpan paunaklelakamte’n zong ih ngeina hong lakkhia mahmah hi. Ih paunak sungah “Numei khat le zabel khat; numei hangsan akpi kihta; numei sat ngeina zam tum ngeina; numei khua le sakhi khua; numei khem le vamin khem; numei thu le sialpiki-in kilam lo;” cihte om hi.\nNumeite goulegamh kiluah sak lo hi. Numeite ki ma theihi. A diakdiak-in tu dong mah Zomi tam pitakte-in “numei lellel” cih kammal tawh numeite’ tung lungsim lungsim ngongtatna(mental violence) ki limzat mahmah laihi. Nu meite’n bang semnuam?, bang uk?, bang deih? Bang sinnuam? , cihte a kipan “kua ngai?”, “kua tawh kiteeng ding?” cihte ah nulepa te’n a teelsak uh khauh pai lai mahmah hi.\nU sungnau sung ah zong sihna manna a hi zongin, lungdam na a hi zongin omleh kikhopna-ah innteek thupu lak dingin pasalte mah kigen sak denhi. A innteekte’ sungthu a thei zaw penin innteek nu a hi phial zongin a mah kizangsak lo-in, khual gamla pan innteekte’ thu sung taktak zong a telpih meello beh sungpan u ham khat peuh kigen sak kha theihi. Numei pasal cih hilo-in innteekte’ lungdamna taktak a genkhia thei ding mi teel ding hizaw hi.\nKipawlna tampi-ah khuanu khuapa(?????????????) kici napi-in pasal tebek kihel den mai hi. Behlephung tuhkhopna khat peuhpeuh ah zong tokhom tengah kilawm taleh kilawm ta keileh pasal hi limlim pongte ki tusak-in mun kipia masa hamtang hi.\nKum 2000 khenkhit pawllamteh Zomite’ sungah nuntakzia khuahun kiheina tampi hong omin gam dangah ki tung phangphang hi. Tua khitteh parcel cih kammal hong lang mahmah a, gamdang a tate’ ading zi kikhak zuahzuah hi. Hih pen hoihhi, hoihlo hi cih lamsang nialhtheih loh, khamtheih loh thu (reality situation) hong hita hi. Zomi le Zomi mah hong kideih uh lungdam ding cih hi maihi.\nA ngaihsut huai, a patauh huai phialmawk thu khat-ah: gentehna in a zenzen in a pasal khat-in sum kisap mahmah hang viuveu bek-in tuipi gal gam ah vatung hi. Sum a neih zawk deuhteh a zi ding khua pan hong sam in, a zi zong sumlepai neihloh manin (kitheih pih sa, kingaih pih sa hi thei ahih keh mungeingiat lo) khat a pasal dingin va delh pahhi. A tupna gam ah a tunteh sumlepai hong nei zaw deuhleh, a kisap-a deih, a lunggulh a ngah hong suak hi. Tua laitak-in a a pasal in a utut sawl-in zawhthawh kha zenzen leh a zi-in ka deih sum ngah ing ci dingin, nialngam, tawngkik ngam, nusia ngam pel mawh theihi.\nA diakdiak-in nitumna gam lamte bang mihing khat’ngaihtheih thu (human rights), mihing vang neihna(human dignity) cihte a kipan suaktak ngiatna (freedom) cihte ultun sak phadiak uh ahih manin pasalte’n a zite utut in ki zawhthawh thei nawnlo hi.\nTua kawmkal mahin moleteek kizopna zong hong ki lamdang ta dinghi. A teek nu-in a mothak lai-in amah aki bawldan-in a mo nu bawlkik theilo dinghi. A deihdeih in pantah, uk, kithuah pih thei lo-in, a mo thuneihna hoh hong khauhpai zaw thei tham dinghi. Tua ahihmanin hih mipihuam kikhelna (social change) pen mi khempeuh in pil vang takin gamtat siam kulhi. Nitum na lam gam a numeite’ dinmun le nisuah na lam numeite’ dinmun kikhaihna a tungah ciantak in ki-en thei khin hi. Kibanglo hi. Ki-el puakin, ki tukalh mahmah hi. Vai khat peuhpeuh ah Pasian mah cih tantan lohngal a dang omlo hi.\nHuhthak Numeite’ Khantohna ding:\nIh ngimletup bulpi pen in numeite’ khantoh nading, khantohna sungah hong kihel na dinguh a hihi. Ni suahna lam a om numeite’n khangto-in nitumna lam a om numeite mah bangin leitung’ kisap, mipite’ lunggulhnate huhin a vaak ding uh ahihi. Hih bangin khantoh theih na dingin laigelh pan’n “Khantohna dingin a Khangto lungsim” cih thului a gelhsa sung pan hunlui le hunthak ngaihsut na tehkakna graph hong zang kik dinghi.\n- Ngeina luite ultun sak\n- Kikhelna ultunsak\n- Khuapua, gampua lam aate theinuam\n- Mailam a ding a mannei tampi geel den\nNumeite Thu neihsakna (Women Empowerment) ih cihpen:\nWomen empowerment ih cih-in, numeite pasalte’ liangko tung’ tuto sak veuvau ding cih hisam lo-in, pasalte tawh liangko kikim sak ding hi zawhi. Tua bek thamlo, numeite innngak sak hithiat a dop ding hi lo-in a pua lam-ah pilna sinsak, thu sinsak, sangkah sak, na sepsak ding kisam hi. A pualam pan thu theihna hong hau le-uh a mau makaih a tate limtak hong pantah kik theih ding hi, cihlam hizaw hi.Numei thuneihsakna ih cih ciangin Eve-in Adam kiang a kikham singgah a neksak na pen mawh lo hi cih bangin mawh pengsakna hilo zaw-in, tua bang a khialhpih kik loh na dingin pattah ding hi, cihlam hi zawhi.\nNumeilepasal kihel kipawlna, mipi omkhopna khat peuhpeuh ah a huamkim thei penin makaih theih na dingin numeilepasal mahin makai khawm leh picing semsem pen ding cih ahihi. Banghang hiam cihleh numeite’ gilnat numeite bekmah in thei penhi. Makai teelteh a pilna siamna le matutna (achievement)te-et mah bangin a hihna (idenitity-beingness) zong et kul veve hi. Numeite zong numei ahihna hangin kihel kul-uh a, numei sungpan a navak, thuthei zawdeuhte teelkhiat ding ahihi. Numei limlim ahihna uhtawh bel amau ading mun a om hamtang kulhi.\nA diakdiak-in ki pawlna tuamtuam-ah hi theileh makaite’ sungah numeite 30% ciang peuhmah helhuai masa hi.Gentehna-in veeng maikai lakah 30% numei hih hamtang sakna zong hipah hi. Tua numeite mahin mipi sung a numei, naupangte’ haksatna a thei taktakte uh ahihi. Numeite’ kisap taktak a pil mahmah pasal pa-in zong theisiang tuanlo hi.\nAmerican ah senator ahi, John Mc Cain makaih International Republic Institute kipawlna bangin leitung mun tampi-ah gam cidam, ki-ukna hoih a hih na ding huh kawikawi uha, amau tup na khat-in leitung bup-ah Hlutdaw ah mipite’ aitang mapang ding mi (member of perlimenatary) te sungpan 50% pen numei ahih ding lim hanciam mahmah uhhi.\nPawl khat leuleu-in numeite ih makaih sak nop hang apilna, a siamna, qualification cing naikei hong ci uhhi. Zomi sung-ah B.A, BSc, MA, MSc, MDiv, Dmin, Phd ngah numei om ta hi. Tuate pen Sunday school hilh ding bek-in tuatdet ding hilo hi. Tua bangmah-in numeite’ qualificatioin nei om naikei ih cihcihna-in qualification neisak lo hi. Amaule amau kimuanna omsak lo hi.\nVaihawmna tawh kisai-in mipilte’ gentheih khat-in Titanic tembaw pen khutsiam mahmah, mipilte’ lam hi-in kibung hi. Noah tembaw pen mi mawkmawk pawlkhat lam hi-in leitung mite le ganhingte honzo hi, a cih mah bangun, numeite zong Pasian tawh limtak hunla-in Pasian lamlahna tawh na ngah peuhle uh Pasian in gualzawh pih lel ding hi.\nNumeite makaihna-ah hel limlim phot lehang, amau zong hong hanciam pah dingin, a siam pah vangvang kei zongun hong siam toto lel dinghi. Kuamah a siam sa-in suak omlo hi hang. Tuakhit teh a makai lak-ah hong kihel le-uh naupang, khangthak numei note’n ei numeite zong makai kisuak thei mawk veh ee, hong ciding uh, makai lungsim amau le amau hong kiguan dinguh a, hong hanciam to pah ding uhhi. A lungsim uh zong hong kiging zo ding uhhi.\nPasal numei a kuakua Pasian lamlah na kisam uh hizaw hi.\nThukhat-ah women empowerment cih ciangin, mipi lak-ah thuthei lopi kamtam sak suasua ding cihbel hisam lohi. Mipi lak-ah picing tak-in hong makaih theih na dingun pantah ding cihna zong a hihi. Innsung ah zong nute’n nibup puansawp-in a gim a tawluh tangin puansawp na (washing machine) leisakna, gam lakah sing zong,inn ah pua kaikai-in tuate tawh zingsang bup an a huanin hun a beisak tangun, meitawh an huanna (rice cooker) leisak na cihte in zong numeite’ thalengal, hun tampi dawn uh a, innlelo vai, pilna siamna a zon na dingun hun tampi neihbeh sakzaw ahih manin hahbawl huai hi.\nZomite’n numei te tawh kisai-in hih goulegamh luahna, khang kisimna cihte ih buai pihpih laitak, amau tawh khang kisim kei, numei sum mu theite kiphasak lua ih cihcih laitak-in minam dang gamdang numeite’n Hlutdaw sung khawngah na kihel ziahziahta, vuanzi khawng na sem, Kumpite ngaihsunpia khawngin na kihel ziahziah ta uhhi. Mikang, mi vom sungah Kawlpau mikangpau-in thu gen-in, na kipei ziahziah ta uhhi. Kawllak, mikang lakah zong sum bawl-in na leng ziahziah ta uh hi. Tua laitak ei Zomi numeite pen inn sungah anhuan, innphiat ciangbek in ih koih khak ding ka patau simsim hi.\nNgeina cih pen tangthu sung, khang laibu sung, ngeina la sungbek-ah om hilo-in nisim ih ngaihsutna pen ngeina hong suak lelhi. Ih ngaihsut dan, zia ahi ngeina sungah mihing a khangto saklo, a khaktan, a nengniam, a hen, ngaihsutna limlim laihkulhi. Mihing mah ahi numeite’ mailam khantoh na ding a khaktan ngaihsutna, ngeina te zong phiathuai hi.\nZomi numeite pen sumlepai zonna-ah kizen mahmah uhhi. A diakdiak in Tedim gam bang cilehang lam dungteng ah numeite’ makaih sumbuk zuakna vive hi. Tua numeite thapiak kulhi. Panpih kul hi. Gamvai (politics) lam ah zong numeite’ theihna niam mahmah hi. Kiteelna(election) a omteh a kihel zo ngam dingin pan pihni. A diakdiak in Zomi numeite in ngeina pawite ah kihel nuam sa mahmah uhhi. Biakpiakna, nopna dahna le khuado pawi, lungdam bawlte ah kizen mahmah uha, amau lo-in a pianglo hiphial mawk hi. Tua munte ah vai khat peuhpeuh khensat ding a kisapteh numeite tawh kikup hamtang huai hi. Amau khensatte zong thalnial huai pahlo hi.\nNumei le Biakna makaihna: Numeite pen makaih siamlo-in, muanhuai lo hi. Biakpiakna-ah zong makaih sak huailo hi cihthu kigen den hi. Leitung bupah pawlpi mi tampen a nei Dr Yonggi Cho-in ka pawlpi hizah ta-in a khantohna-in ka nupite’n veengkikhop-na ah citak tak in a kihel na hang uhhi, cih thu geen bel-in neihi. A pawlpi-ah numei upa tampi omhi.\nNumei le sumlepaai: Numei pen sumlepai vai-ah a muang zo ngiatlo mi honkhat omhi. Leitung bupah sumbul pia-in summeet bawlna a siam, Nobel prize bang angah Muhamad Yunus in numeite bek sum leitawi ngam ing, amau a sumte uh mawkzat ngamlo-in zathuai na munte bekah zanghi, na cihi. Sum leitawi a piak awn tampi omin tua lakpan 90% pen numeite bek a hihi.\nNumei le Nainganzi: Leitung gam tampi-ah numei president sem, prime minister sem tam mahmah ta hi. India gam kumpi zumte ah numeite’ makaih khuate-in tangpi tangta kisap sem zo zaw cih mu-uh hi. (Gtn, tui siangtho vai hawmsak). Numei khua makaite’n pasalte sang golhguk(bribery) nelo zaw uhhi, cihi.\nGamvai, biakna vai a kipan thukhen satna bawlna, thukhun suaihnate-ah numei le pasalte’n kikim takin kihelna kupkhopna neithei kei le uh, kensatna khat peupeuh ah a thuzawhte’ gen bang peuhpeuh kimang kha ziauziau mawk hi.\nZogam pen Kawlgam ah a zawngpen gam hi-in, mipi bup pan 73.3% pen zawnna piciang nuai-ah ki om laihi. Khasim ih ngahzah sum khempeuh lakpan 75% pen anlemah lian-in kizang hi-in, a diakdiak in buh leina-in kizang hi. Tua nangawn zong a lim a al, cidam nading hi peuhmah lo-in, sihkham na ciangbek a hihi. Tua a hih manin Zomi, Zosuan tate’n a bucing khantohna taktak ih ngah na dingin numeite kihelna lo tawh kitang tung theilo dinghi. Ki nusia theilo hi. Zomi numeite zong hih gam ki-ukna hunthak ah meidawi, lungneu den keei nawnlo-in, Pasian ading, gamlemi nopsak theih na dingin hangsan tak-in paungam, phungam, sepngam kulhi.\nMarilyn Gittell., Isola Ortega-Bustamante., Tracy Steffy. (July 1999)Creating Social Capital And Social Change, A Study Of Women-Led Community Development Organization. Mcauley Institute And Supported By Ford Foundation.\nBy: Pau Sian Lian


timestamp: atn

url: =Donald Trump le Hillary Clinton. Agelh - Rev. Khoi Lam Thang - Laibu Saal\nHome > Thuluui/Articles > Donald Trump le Hillary Clinton. Agelh - Rev. Khoi Lam Thang\nDonald Trump le Hillary Clinton. Agelh - Rev. Khoi Lam Thang\nDonald Trump le Hillary Clinton.\nAmerica ka zin sung ka zintunna inn khat ah, gen kizom-in “America President kiteelna” ding thu ka gen kha uh hi. Clinton maw Trump ka cih leh ka innteek nu in Donald Trump mah thupi sa ing. Trump in President a ngah loh phawmawh hi, tua hi kei leh America Khristian gimnam nawn kei, hong ci phei suasua a, tua laitak mah-in innteek pa in Donald Trump pen a gam makaih ding zia policy gen nai loh, a maipuak le a muk teng mahmah zong President dingin kilawm sa limlim keng, hong ci ta leuleu hi. Gin neih loh pi-in innteekte nupa thu hong kisel dek phial uh hi. Ken zong, koi dih vou ka thu theih ngei khat: “Politicians shake your hand before election and shake off your opportunities after election” cih za ngei veng aw ci-in ka nui zaizai uh hi.\nTutung America President kiteelna pen pawl khatte in “deih loh veve nih sung pan a khat teel ding hi” ci zaw mai uh hi. Mi tampi in tu tung America kiteelna pen “America gam lamka bom ah adin hun ahi hi” ci uh hi. A siamna a hauhna uh ei bat phak ding ahih loh hangin, khang dang hun dangte sangin gam makai dingte a maineu zawk hun, mipi a huaikim zawh loh hun khat ahi hi. Tua President kituh nihte in:\nHILLARY CLINTON (kum 69) pen a pa Dorothy Howell Rodham le a nu Hugh E. Rodhamte tanu hi a, minpi pen Hillary Diane Rodham Clinton ahi hi. October 26, 1947 ni-in Chicago khua ah suak hi. US President sem ngei Bill Clinton’ zi hi a, tanu Chelsea Clinton nei hi. 1968 a kipan Democratic party ah nasia takin mapang a, 67th United States Secretary of State (Jan 2009-Feb 2013), New York pan United States Senator (Jan 2001 -Jan 2009), First Lady of the United States (Jan 1993 -Jan 2001), First Lady of Arkansas (Jan 1983 -Dec 1992) ahi hi. America gam ki-ukzia tel mahmah ding hi napi President taktak dingin muanhuai kisa lo hi. “A kum tam” a kicih leh a mah’n “America’te numei President lak-ah a moi pen ding hiing” ci suk ziau hi.\n“GREATER TOGETHER” ci-in tangko hi. America thupi-na thupi sawnsawn sak lai ding sawm hi. Amau party in a thuneih uh a khang tam ta hi. Neih kibang kiteenna, nau siatsakna, biakna dangte munpiakna, minam khat le khat kinopmawhna cihte khangsak hi, ci-in kigen hi. A email hangin mawhmat nopna lian mahmah hi.\nDONALD JOHN TRUMP (kum 70) pen Queens, New York City, NY ah June 14, 1946 ni in a pa Fred Trump le a nu Mary Anne Trump te sung pan suak hi. Zi thum nei khin a, Melania Trump (m. 2005-tu dong), Marla Maples (1993-1999), Ivana Trump (1977-1991) tanu tapa 5 (Eric Trump, Donald Trump Jr., Barron Trump, Ivanka Trump, Tiffany Trump) nei hi. “The Trump Organization” ah President sem hi. Political Party Republican (1987–99; 2009–11; 2012–present), Independent (2011–12), Democratic (until 1987; 2001–09), Reform (1999–2001) cih bangin tai kawikawi hi. Sum hau, Businessman, television personality, author, politician ci-in minthang hi. Sumbawl a siam zahin gam ki-ukzia siam lo dingin kilamen hi.\nImmigration vai thupi ngaihsut mahmah a, Mexico tawh kikal kulh cian sawm hi. Christian upna hangsan takin dinpih hi. America gam hingkiam hi hang, ke’n President hong sem leng “America vangliansak kik ding hiing, AMERICA WILL GREAT AGAIN” ci ziahziah bek hi.\nAmerica President peuhpeuh pen leitung bup kumpi zah a kingaihsun ahi hi. Leitungah America a minthanna mailam kum bangzah hong zom zo lai ding hiam, kum bang tan vei IN GOD WE TRUST a ci lai ding uh hiam, cih pen President tungah tampi kinga hi. Pasian in America thupha pia hen. A gammite zong thupha pia henla, America tung Zomi khempeuh zong pilna, siamna, liatna, hauhna le Pasian thupha sanna ah minam dangte mah bangin thupha hong pia ta hen. Pasian in Amarica President hoih pia ta hen.\n(America ka zin ni 50 sung thu laibu neu khat ka bawl sawm, tu dong ka mahial theih nai loh laitak, kiteelpina ni hong tung petpet ta ahih manin Donald Trump le Hillary Clinton cih thulu ka guan pen hong khah khia ing: Nong simsak ka lungdam!)\nItem Reviewed: Donald Trump le Hillary Clinton. Agelh - Rev. Khoi Lam Thang Description: Rating: 5 Reviewed By: Cinpu Zomi


url: =Kongkhak tungah sisan\n30/9/2013 ni zingsang nai 2:30am in ka phone hong ging a ka phone ging in hong phawng hi. Zan 12 in alum ka hi a nai 2 sung khawng a ih muta ka hih man in ihmut suak lua in kua in phone hongset hi dih dih ding a hiam? Cih teltak in zong ka en kei hi. Ka phone ka let leh “Lawm aw, ko kiang ah Operasi hong lut in ka lawm te palik te in man mang uh hi. Tu lai tak na inn nuai vuah om uh a na ki dawm mah mah un” ci in phone pan aw khat ka za hi. Hih thu kazak lian teh ka ihmut suah mah mah pen hong bei vat a ka pilvang hi. Phone hong set pa pen ka inn veng te uh hi a, a mau om na ah Palik te a lut khit ciang ko lam ah hong lut sawm uh ahih man in hong lungphat mawh pih in hong zasak a hihi. Kei zong ka padenpauh pan un inn nuai ka et suk leh Palik mawtaw leh Palik te ka mu hi. Kalai sai…mawk aw…Operasi a ki cite hong lut taktak ding hi ta maw? Ka theih ngei loh leh ka kih tak mah mah thu atuak ding ka hi ta ve ci in lau mah mah sa in ka om hi. Ka zi bang in hong kiman kha leh cihna tawh a puan khawng na laih a, nau vanteng khawng tawh na ki thawi khol hi.Banghang hiam cih leh ka tapa uh neu lai hi. Ka khan pih te uh zong ka thei sak a, amau zong ko sang in lau zaw lai uh hi.\nPalik te ka inn nuai vuah nai 2 sung ding bang om uh a, dip kua sa in ka om khin khian uh hi. Ka lungsim ah Topa in Tuubang a kei hong cing pa hi a, bang mah ka lau kei hi ci in kei leh kei ka ki hangsan sak hi. Zing sang nai 4:30 lamciang ka innnuai pan un palik te pai khia uh a, tua khitteh ka dip uh kua kua lai in ka ih mu theikei lai lai uh hi.Palik te in ka innnuai uh pan in innkong khak nih a om lak ah ko inn ah hong lut lo in ka innveng te inn lam uh ah a lut a hih lam a zingsang ciang in ka tel theih pan lai hi. Ko inn ah zong hong lut nuam hi le uh pen nak ol lua mah mah hi. A hizong in ko inn ah hong lut lo a, ka inn veng te inn ah a lut sese uh pen lamdang kasa hi. Kongvang nih a ki zom tin ten mun khat ah kong vang khat ah lut sese uh cih pen banghang himawk ahihiam? Ka phawk thu khat hong om hi.\n“Note om na inntung a sisan in note a ding in lim hi ding hi; sisan ka muh ciangin note kong pai san ding a, Izipt leitang ka vatgawp ciang in note hong susia ding gimna note tung ah hong tung lo ding hi.” Paikhiatna 12:13\nIsrael te in Izipt gam pan in a pai khiat ni ding zan un thu piang ahihi. Tacil khem peuh Topa in ka vat gawp ding a, ka si sak ding hi ci hi. Tua haksat na dahna sung ah na om loh na ding un na innkong khak tung uh ah tuno si, keel no si, ganno sitbang lo khat go in na inn kongkhak tung uh ah a sisan na tatding uh hi. Tua sisan a kitat na inn pen vantung mi te in tacil khem peuh a sihsak na ding pan un paisan ding uh a, sisan a ki tat lo inn khem peuh pen tacil khem peuh sisak ding uh hi cih a hihi. Ko inn ah Palik te hong pai loh na a hang pen Topa in hong om pih in hong kep man bek cih ka tel theih hi.\nTua bek hi lo in 29/10/2013 ni zingsang nai 2:30 am in nasep na pan kaciah leh lampi ah Palik honkhat in inn khat na buluh leuleu uh a, khuamial pian tawh bang mah thei lo in ka palphei bengbeng lel hi.Ka muh lian ciang in lah Palik te tawh ki maingat ta ka hih manin ka tai thei nawn kei a kei bel hong sit taktak ding uh ahi ve maw ci in ka lung sim a lau hi. Tua lai tak in “Sihna lim guam sung na ngawn ka nawk hang in siatna ka kih ta kei hi. Banghang hiamcih leh na moh tum leh na ciang khut in kei hong lung muang sak hi.” cih ka lung sim ah hong om a, lau na bei in laulo tak in ka pai phei vetvet lel hi. Lau pai lo ka hih manin palik te in zong gamdang mi hongsa lo uh a, hong sit lo uh hi. Topa hoihna hang bek mah hi cih ka phawk hi.\nNa inn kong tung ah tuno sisan na tat ta hiam? Na lungsim leh na nuntak na ah Zeisun sisan tawh na ki sukha ta hiam?Nang leh kei mawh na hang in Zeisu in singlamteh tung ah sih na hong thuak hi. Tua Zeisu sisan ih kong biangtung, ih inn sung, ih lung tang sung leh ih nuntak na khem peuh ah ki zeel sak ding hi hang. Ei te in Zeisu sisan hang in a gual zo ding te ih hi hi. Zeisu sisan in hong tat na thu a tel siam ding in laisim mimal kimTopa'n thu pha hong pia ta hen.


url: =Zomi Census Conference (24.01.2014) :: ZOMI DAILY\nposted on 19 November 2014 at 9:24 pm Lomkholna: News, Politics, Zomi\nZingsang nai 9 hong sat lian ciangin ZCD makai tengin Pulpit tung hong luah pah uh a, thungetna tawh hun kipan pah hi. Pu Gin Khan Pau in Chairman sem in, thukong hon thugenna ah hibangin thu hong gen hi: Hih Meeting pen ZCD te makaihna ahih hangin Party vai hi peuhmah lo hi. National vai ahihna tawh kizuiin hih Meeting pen GZA leh ZYA ten hong makaih leh a kilawm zaw ahihi. Hih thu kuamah in don lo, thei\nlo ahihman in ZCD President Pu Cin Sian Thang thu muhna tawh gen loh a phamawh thu teng a gen dingin Pulpit hong luah pak ka hi uh hi cih tawh thukong hong hon khit ciangin ZCD Chairman Pu Gin Kam Lian hong dingto in GZA thuvaikhak laidalpi “Mai ah hong tung ding Census vai tawh kisaiin Zomi ah kigawm photphot ni” cih thu hong sim khia hi. Tua khit ciangin hibangin thu hong gen leuleu hi: Ute naute aw GZA te hong thu vaikhak mah bangin hih Meeting pen Party vai hi peuhmah lo hi. Minampi vai ahihman in adiak in Pastorte tawh kisai zaw deuh in ken ka um hi. ZCD makaite leh Kumpi thunei U khin Yi tawh kimu khin in, Census vaisaipa hong thugen teng Zomi te tungah hong zasak masa khol bek lel ka hi uh hi. Asep abawl ding teng bel Zomi a kici khempeuh in ih sep khop ding thu ahihi ci-in thu hong gen hi.\n2014 Zomi Census Conference ———- Rev. Go Za Suum la tap:\nPrevious: Dr. Cing Pum Neam Operation ki bawltading (Update 19 Nov)\nNext: Jerusalem buaina ah American mi 3 si


url: =Malaysia ah IS dinga upmawh mi 9 kiman :: ZOMI DAILY\nposted on 14 August 2016 at 8:30 am Lomkholna: Malaysia, News, Thangkhanlian\nAug. 14, 2016: Malaysia police nipi kal nih sung mi gilote mat dingin a zonna uh-ah ISte dinga upmawh mi kua man uh ci-in police ulian ten gen uh hi. A kimante lak panin June 28 in Kuala Lumpur khuapi nawl-a om Pataling Jaya bar a grenade bomb puaksakte (mi 8 in liamna a tuahna) nih kihel hi ci-in Inspector General Khalid Abu Bakar in zanin gen hi.\nA kimante lakah mi nihte Petaling Jaya bar-a bomb puaksakte tawh kipawl uh a, hihte gel pen grenade bomb a puahsakna hangun thukhenna kithuaksak ngei hi. Petaling Jaya ah June 28 in bar-a bomb puaksakte ISte hi ci-in Malay mi Syria gam-a IS galkap Muhammad Wanndy Muhammad Jedi in a Facebook page a pulak hi. Hih Malay IS galkappa’ thugen a man leh IS ten Malay leitang a suam masak penna uh hi lai hi. Inspector General Khalid Abu Bakar in June 28 ni-a bomb puaksakte lak panin mi nih kimante pen Syria gam-a IS galkap Muhammad Wanndy Muhammad Jedi in mun dang suam dingin thupia lai a, a gamtak kik ma un Kelantan state leilu lamah kiman hi ci-in gen hi. Police ten mi kua a matte lak panun hih mi nihte tung panin grenade bomb mu uh ahih manin mun lemna khat peuh suam sawm kik mah uh hi ding hi ci hi.\nA kimante lakah mi nih pen hih grenade bomb puaksak sawmte huhna a piak manun kiman hi. Tua loin midang police ten a matte uh pen Syria gam-a Malay IS’ pa’n Kuala Lumpur khuapi sung leh Putrajaya kiim-a kumpi innte suam dingin thupia a, hih munte suam sawmin vauna policete a piak manun kiman hi ci-in Inspector General Khalid Abu Bakar in gen beh hi.\nChannel News Asia in a genna ah Syria gam-a Malay IS galkap Wanndy pen kum 27 mi hi a, 2014 in Syria lut in ISte khuapi Raqqa ah a om a, tu-in Malay kumpi in “Malaysia’s most wanted terrorist list” in ciamteh hi. A kimante lakah kum 17 mi khat zong kihel a, Sabah state sunga om Borneo tuikulh ah kiman hi. Muslim lo nam dangte amah bekin suam sawm a, Syria gam-a ISte tawh thukizasak den uh hi.\nA kimante lakah galkap lui gamdang mi thum kihel a, Malay pen khuazinna dinga kisam lai bawl tawm (fake travel documents) ngahna ding munin zang uh a, Middle East gamte suam sawm uh hi. Hih a kimante pen July 20 panin August 9 kikal sunga kiman ahi hi. A beisa kal nih in Syria gam pai sawm leh IS ah kihel sawm Malay mi 68 passport kiphiatkiksak (cancelled) hi. 2013 panin ISte tawh kipawl dinga upmawh mi 200 Malaysia ah kiman ta hi. Malay a Zomi omte na kidawm un maw ISte khuai bangin hong laang ta hi…\nPrevious: Vondeih Kep Ding – 42 (Pau Khan Kap)\nNext: Gamtat hoih zongsat ding kisin in ~ Rev. Go Za Nang\nMyanmar, Shan gamah kumpi laivuanding apai mawtaw kibung, mi 5 si ~ ZD\n2015 kum apiang thei ding thu nam 4 ~ Lian Tuang\nHEI ah Mental Health Training om ding


url: =US Federal Kumpi nasep (US Federal Job) thu tomkim :: ZOMI DAILY\nposted on 4 May 2018 at 9:20 am Lomkholna: News, Thomasmung, USA\nAtheih huai U.S Federal Kumpi nasep (Federal Job) vai them khat hong pulaak khia nuam ing. US gam ah Gamdang te tawh kibanglo in Federal Kumpi nasep (Federal Job) pen standard sang mahmah aa, ngah ding hamsa mahmah hi. US gammi asuak khinsa sung pan sangman (degree ngah) te mi 1000 bang interview alutna pan average in mi 50 kiim khawngbek akitelkhia ahi hi.\nInterview bang thum vei kiim akilut ahi hi. US kumpi nasep pen “competitive job” leh “professional employment” kici in ngah ding ahamsa mahmah khat ahi hi. 2010 kum ka sang man (B.S Electrical Engineering tawh) phet in interview ka lut aa, mi tul tampi lak pan hong kitel khia ahih manin Pasian min ka phat hi.\nI. US Federal Kumpi nasep (Federal Job) i cih ciang in:\nUS Federal kumpi nasep (Federal job) leh nasem (Federal employee) i cih ciang US Federal Government (Executive branch) ii Department (Agency) 15 (https://www.usa.gov/executive-departments) te ah na asem te akici ahi hi. NASA, CIA, Postal service (USPS), Social Security (SSA), OPM leh Peace Crops cih te pen independent agency kici aa, atungaa department 15 lak ah kihel lo uh hi.\nFederal employee – civil service ah Military (Galkap) te kihel lo hi. (** Galkap tumte atamzaw pen high school man khit ciang atum kitam aa, tu aa i gen nopte pen Degree man khit ciang kumpi nasep direct aa alut te (professional employee) i gen nopna hi zaw hi). Federal employees ah Contract/contractor tawh asemte zong kihel lo hi. State leh local employees te leh State sung tek aa palik (police) te kihel lo hi.\nII. US Federal Kumpi nasep lut/ngah theih nadingin (Qualifications):\n1) US gam mi suah kul hi.\n2) Amau cian tan pilna (degree/diploma) neih kul hi.\n3) Security clearance (atawm pen Public Trust) neih kul aa, background check leh drug test cih te awn (pass) kul hi.\n4) Interview khempueh awn (pass) kul hi.\n5) Amau cian tan qualifications/standards khempeuh neih kul hi.\nIII. US Federal kumpi nasep pattuamna (Benefits):\n1) Job security om hi – hong kitel (hire) khit leh hong kikhawlsak ding hamsa mahmah hi.\n2) Competitive salary – Khasum hoih in saang (high pay) hi.\n3) General Schedule (GS), Grade systems (GS level 5-15) tawh pai in Zakhan ding ol hi. Record hoih peuh leng Kum khat khatvei ta Za leh Kha sum te khang den hi.\n4) Health, life insurance, leave benefits te hoih mahmah hi.\n5) Thrift Saving plan (e.g. 401K tawh kibang pian) cih nei uh aa, Sum kholna leh sum maat bawlna system te hoih mahmah hi.\n6) Retirement (Pension) hoih mahmah hi.\n7) Flexible Schedule kinei hi – nasep hun deih bang kitel thei hi. Inn pan zong na kisem thei lai hi.\n8)Nasep siamte, acitak te leh record hoih te pahtawina tuamtuam pia uh aa, Bonus zong pia uh hi. Nung deuh aa ka ngah “Bronze Medal award” bang US kumpi te piak Medal lak pan asang pen medal khat ahi hi.\nIV. Thu khupna leh hanthotna:\nUS federal kumpi nasep ngah ding leh qualify ding hamsa hi mah ta leh Zomi Khangthak ten i hanciam ding hoihsa mahmah ing. Tuciang ciang ei Zomi lak ah federal kumpi sung nasem kitawm mahmah aa, zong tam kiom nailo phial bek thamlo Sang (University/College) kah Khangno zong tawm tek tek hi hang. Kei nasepna (Department of Commerce) ah bang Zomi akici kei bek ka om pan aa (Falam lam te 2 khawng om), adang Department 14 sungah (Galkap te lo siah) zong asem Zomi kiom nai het lo phial hi.\n2010 kum in US Federal nasep ka na lut aa, kum 8 sung ei Zomi kua mah kibehlap lo phial hi hang. Tua hi aa, khangthak mipil (sangman) Zomi te laak pan mailam hun ah US Federal kumpi sungah nasem mi i tam semsem nang lunggulh huai leh deih huai mahmah hi.\n(Hun ngah ciang zom to to lai ni ei..)\nThomas On S. Mung (Thomas Mung Guite)\nPrevious: India, Imphal ah akiman sanggam Tuimui te vai Update\nNext: Myanmar Convention Centre ki phelkhia in, athak ahoihzaw in ki lamkikding\nA ton khawmden nih ~ Thawn Tuang


url: =Australia Ngam ah Ngambeal seau te Vai ~ Thu Tatuam (Siyin News)\nAustralia Ngam ah Ngambeal seau te Vai\nAustralia ah Ngambeal a seau mihing 20000 val bang, ngam sung ah tawm vei ten thei na tu, tuni Parliment pan thu kim na nei hi. Ngambeal seau te vai thu ki kup na le Thukhun vai ki kup hu in zingsang khua vak dong thunei te ki kum ci hi.\nTua Thukhun sung ah Australia Ngam ah Ngunkuang taw a lut te tawmvei om thei tu aa, na zong seam thei tu ci hi. Tasia bek hi ngawl, Camp ah a om kum 18 nuai sia patang te zong ki hel tu ci hi. Kum 5 zawk ciang Permanent Visa seau thei pheang tu ci hi. MP pawl khat na kumpi te vai hawm na thu kim lei ngawl a hi hang, patang te khua ngai huai a sak man in thu kim ci hi.


url: =Gamdang zinna: Kawlgam paina ~ Rev. Khup Za Go :: ZOMI DAILY\n1. Kawlgam paina\nKum 1959 sangkah lo in Murlen khuaah a om mawk pen lungkim thei loin a u Tawng (Suan Khaw Thang) omna 4th Chin Batallion, Madalay khuapiah 1960 kum in pai hi. A u kiangah a om sungin Meikthila leh Namtuah zong om kha hi. Tua hunin a u in zi nei nailo ahih manin belh ding lemtang lo (quarter ngah thei nai lo) a, Murlen khua pan maha galkap tum Mang Khaw Thang beel in tawlkhat om hi.\nTua hun sungin Workers Library-ah paiin Nation leh Guardian kici nisim thukizakna laite leh The Guardian Magazine sim thei zel hi. Tua banga a laisimna sung pan Zomi tawh kisai thului a kikhetna a muh ciangin a neih sunsun tawh lei vauvau zel hi. Tua banga hih ding kician nei loin a om ciangin Rangoon University a kah lai, Imphal a sangkah lai pana a theih ngeisa Chin Sian Thang in Tedim pau tawh Nipi kalsima kikhen Zomi Tangko nasepnaah ahuh dingin zawn hi. Aman zong lungkimtakin sangin Mandaly panin meileng tawh pai in Rangoon (Zangkong) tung hi. Zangkong-ah Pa G.H.Gin Do Liante innkuan beelin kum thum sung om hi.\nHih Zomi Tangko pen Pa S.B.Khual Za Kham in published hi. Tua hunin Zangkonga om Zomite in Nipini simin U Naw Baptist Church-ah kikhopna nei zel uh hi. Nitak ciangin Emmanuel Baptist Church English Service-ah kikhawm thei zel hi. Zomi Tangko-ah a sep sungin Zogam makai ahi Pu Za Hre Lian, Pu A. Lun Pum, Pu Mang Tung Nung, Pu Hrang Nawl leh thukizakna Hun Thak a bawl Pu P. Ngin Za Thang, Hruaitu Thar, Pu Sangawi leh University sangnaupang H. Go Suan Nang, Kham Za Ngo, Francis Sang Cin a kipan adang tampi tawh kithei suaka lungkim mahmah hi.\nKhatvei Christmas Carol a lawm Chin Sian Thang makaihna tawh Jeep khat zangin amau kilawp tawmna tawh Zomi inn tengah zan thapaiin pai uh a, a zing ciangin a sum ngah teng uh tawh sa leiin deihtakin ne uh hi. March 1, 1962 nitak Rangoon Radio Auditorium-ah Kawlgam ki-ukna ngeinapi puahphat na’ng kikupna Seminar-ah Zogam MP pawlkhat leh a lawm Chin Sian Thang zong tangmi khatin kaha, amah zong thungai in kihel hi. A zing ciangin galkap in vaihawmna luak hiau uh ahih manin democracy ki-ukna kiphiatin thahatna tawh ki-ukna kipan ahih manin a nasepna zong zom thei loin a om ciangin India gam ciahkik dingin khensat hi.\nTua bangin a sawtlo in Pa S.B.Khual Za Kham leh Chin Sian Thangte mah tawh tonin Zangkong pan vanleng tawh mun nih munthum a tuk khit uh ciangun Kawlpi vanleng tualpi tung uha, tua pan Jeep tawh paikik pahin ni khat thu in Tedim tungsuak uh hi. Tedim-ah a innlak sanggam numei, amah a it tawntung Nu Ciin Lam Cingte nupa in tua nitak mah in niangbel tawh niang minsa tawiin delh pah uha, a zing ciangin Pa S.B.Khual Za Kham in amah leh a lawm Chin Sian Thang minin tawlomna vok khat go hi.\nTua bangin damin Tedim pan khe tawh paiin van pua ding guaiin ni li a pai zawh ciangun a nu, a u te, leh a zi leh ta omna Murlen tung hi. “Kawlgam Zomite tawh kitheih ding, kikholh ding ka ut tawntung pen a taksuak suaka, lai tawh gam leh lei puah ding cih ka ngaihsut ngei tawntung zong Zomi Tangko-ah ka sepna panin a tang tung bangin ka ngaihsun a, ka lung hong noptuam hi,” ciin lungkimna tawh a ciamteh hi.\nPrevious: Turkey President Recep Tayyip Eldogan in Kam mal-3 tawh agam huzo\nNext: Nihgel Lawmta ~ Thawnpu


url: =ZAM Thupuak :: 16 Dec 18 (Zomi Cup 2019 zaksakna) :: ZOMI DAILY\nposted on 15 December 2018 at 6:13 pm Lomkholna: Malaysia, News, Refugee, ZAM, Zomi\n11 December 2018 (Tuesday) ni-in ZAM Hall ah Zomi Genvai Kipawlna – Malaysia (ZSM) kum cin meeting kibawl thei hi. Pawlpi siate leh Khua makai te hong kihel thei uh a, meeting kipat ma in itna annkuang um khopna zong kinei hi. Hun gelna sa om mah bangin sun 12:00 lian ciangin hun kem Rev. Thomas Thang Suan Piang in hun hong makaih to pah a kihel thei teng tawh “Nang Tawh Nai Zaw Nuam Ing” cih la Sm Nua Nuam in hong makaih in hun kipan to hi.\nA zom ah Sia Simon Pau Khua Muan Lal thungetna tawh hun te kipan to hi. Aban ah ZAM lutangpi Sia Kap Za Khup (Khuppi) in thukong hon na leh vai muakna hong nei a, pawlpi siate, khua makaite maitang lah na hong nei hi. Tua ban ah “Malaysia leitang tungah kipawl khawm in na I sepkhop ciangin vai lianpi te tung ah zong kigual zo hi. Tua a hih manin mai lam ah zong khut kilen in mapangin semkhawm toto lai ding hi hang. I pankhop sa na te tungah zong lungdam na lianpi kong pulak hi” ci-in hong gen khia hi.\nA ban zom in 2018 Zomi Idol Malaysia ah Second Runner Up hong ngah ahi Khawm Pau in lasak na hong nei in tua khit ciangin ZSM lutangpi Rev. Gin Khan En in ZSM tawh kisai in thugen na hong nei hi. ZSM pen biakna siate makaih na mah tawh a kipan khia hi ci-in 2018 kum December 11 ni ciangciang misi 21 bang kinei a, Malaysia ah Zomi te luang 300 bang a bei lawh ta I hi hi.\nHih bangin misi khat I neih ciangin han leitang I tansak zawh na dingin mimal 300 in member lutman RM20 hong kihel ciang bek in a cing zo a hih manin mailam ah zong a beisa hun te mah bangin pangkhawm in sem khawm ni. Malaysia leitang tungah I mipih te sihna tawh I kipelh theih nang zong thungetna ah phawk in thungen khawm ni ci-in hong gen a, ZSM thukhun puahphatna zong hong pulak khia hi.\nTua khit ciangin 2018 Zomi Idol Malaysia First Runner Up Sawbua Mung in lasak na hong nei hi. A zom ah Sia Joseph Tuan Sawm Tuangin sum sazian pulakna leh nasep zia te pulakna hong nei hi. Hong pai mimal tungah zong sum sazian te kihawm khia hi.\nTua khit ciangin 2018 Zomi Idol winner Siamnu in lasak na hong nei leuleu a, lasak khit ciangin Sia Cin Hau Tuang makaih na tawh Malaysia om Zomi bup adingin thunget khopna kinei hi.\nRev. Ngin Khat Thang leh Ps Daniel Vum Khan Mung te makaih na tawh 2019 ading ZSM palai te apna leh thupha piakna kinei hi.\nPalaite thupha piakna khit ciangin “Topa tawh tonkhawm” cih la kisa a, tua khitciangin Rev. Thang Do Khen thupha piakna tawh hun te kizo thei hi.\n2019 ZSM PALAI TE\nPresident : Rev. Gin Khan En\nVice President : Sia Gin Go Mang\nSecretary : Sia Kap Za Khup\nAssistant Secretary (1): Thang Lam Cin\nAssistant Secretary (2): Sia Hau Cin Nang\nTreasurer : Joseph Tuan Sawm Tuang\nAccountant : Thang Phian Mung\nAuditor : Dongh Za Thawn\nMalaysia a om Zomi ten kumsim a i bawl den i minam ni sawtloin hong tung ding hita hi. Abeisa kumte mah bang in tukum zong thupitak leh picing takin bawl theih nadingin 12 November 2018 in ZAM zumpi ah kimuh Khop na kinei hi. 2019 zong nopcitak leh picingtak a i bawl zawh na’ng sum leh pai tampi hong kisamding a hih man in muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tampi mah kisam a Ih pan khop ngeina bangmah in tutung zong Khua ki pawl nate panin RM 200 leh biakna Pawlpite panin RM 300 tawh mapang khawm dingin I kizawn hi.\nTungzang khuami Pu On Khan Dal in sunglam damloh na tawh Tungshin Hospital pan in 08 December 2018 ni-in hong nusia a, 12 December 2018 ni in Subang Lutheran Garden han ah kivui thei hi. Pu On Khan Dal hong nusiatna hangin adah akap a innkuan pih te tawh kibangin ZAM/ZSM pan in dahpih na I pulak khia hi.\nElizabeth Vung Deih Kim in Cancer natna tawh University Hospital- PJ pan in 10 December 2018 ni-in hong nusia a, 13 December 2018 ni in Sungai Buloh hanmual ah kivui thei hi. Sanggam nu hong nusiatna hangin a dah a kap a innkuan pih te tawh kibangin ZAM/ZSM pan in dahpihna I pulak khia hi.\nZomi Owntune pen December 11(Tuesday) ni pan in vai tuamtuam hangin December 24(Monday) ni Sun 1pm ah kikhinto ahih manin la kidem nuamte in min kipia thei lai hi.\nDecember 23(Sunday)ni nitak 5pm in ZCF Bethany ah la taih na kinei to lai ding hi.\n24(Monday) ni in Malaysia aa om Zomi a kua mapeuh zong nong kihelkimciat nangun kong zawn uh hi.(Lutman FREE)\nContact- Maa Mang :0179351504\nDal Siam :0182853771\nSm Nua Nuam :0183673724\nGrab/Mycar : Bethany ZCF\nTua dan in mat leh hen khat na tuak ciangin na muan khat hoihtakin ko pah inla midang tampi contact kawi kawi kei zaw in. Na card tawi tunga min pen na khua makaite, pawlpi siate ahih kei leh na lawmit te theisak hamtangin. Mi pawlkhatin a card tunga min pen a tuam pi khat in pia thei zelzel uh a, tua dan mite ih kan nop ciangin muh ham mahmah thei hi. Ahih theih leh ih min taktak mah tawh ih card te bawl hamtang zaw leng kimat kihenna te ah ih kikan dan, ih kizon dan hong lemtuam mahmah hi. Zu leh sa nakhamkhit ciangin zong vak khia sese nawnloin inn ah tawldam takin om sawm zaw hamtangin.\n1. Cing Gin Nuam (Tuithang) Kajang thongah kiveh\n2. Cha Aung (Paletwa) Kajang thongah kiveh\n3. Phe Aung (Paletwa) Kajang thongah kiveh\n4. Ram Liana (Sawbua) Jinjang lock up ah kikan pih\n5. Nem Pum Khai (Ngalzang) MyRC tawh kiman PJ Makahmah pan hong suakta\n6. Nang Dot Mang (Tuitanzang) Tanah Merah Camp ah kiveh\n7. Gin Lian Sing (Tuitanzang) Tanah Merah Camp ah kiveh\n8. Vung Suan Hau (Tamu) Tanah Merah Camp ah kiveh\n9. Ngin Sian Kim (Pangsak) Rantau Panjang Lockup ah kimu thei\n10. Luan Lun Cing (Pangsak)Rantau Panjang Lockup ah kimu thei\n11. Khual Lun Cing (Pangsak) Rantau Panjang Lockup ah kimu thei\n12. Kap Sian Mung (Pangsak)Rantua Panjang Lockup ah kimu thei\n13. Tung San Sian (Pangsak) Rantau Panjang Lockup ah kimu thei\n14. Thawng Tha (Bungtlang) Rantau Panjang Lockup ah kimu thei.\nZATO LAM TAWH KISAI-in vai khat naneih leh Contact : Sia Mungpi 018 3122 957\nZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi adingin hibangin mapang khawmin nong dinpihnate hang mah uh tawh tuni ciangdong a kikalsuan toto zo a hihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thukkik tahen. 1. Khup Khan Pau (Tuizang) RM20 2. Gin Lo Piang (Haupi) RM50\nPrevious: Pu Than Shwe (Tedim Nai bawlpa) hong nusiat dahpihna\nNext: Jesu’ Birthday na lawmdiam? ~ Tdkhen


url: =US gamsung khualzinna pawlkhat – 103 :: ZOMI DAILY\nposted on 14 April 2016 at 8:00 am Lomkholna: Article, Awnzapau\nSan Francisco – Oakland Bay Bridge :: San Francisco – Oakland Bay Bridge pen Oakland leh San Francisco kipehsak leiipi hi a, akikalah Yerba Buena kici tuikulh tawnsak a kidawh ahihi. A tuikulh tung atun ciangin leisung vut vangin mawtaw lampi bawl uh a, Yerba Buena Tunnel mah kici pah hi. A zaina diameter 76ft, asanna 58ft, a sauna 540ft hi a, leitungah a zai penpen leitawhvang (tunnel) in kiciamteh hi. Tua leisung tawhvangna a alakkhiat uh suangtum leh leinenhte tawh tuipi sung vukin tuikulh khat piangsak a tua pen Treasure Island ci uhhi.\nTracy pan ka ciah ka kuan uh ka tawn kha tangtang uhhi. A dawlnih kigawmin ni khat in mawtaw 290,000 in kantan hi. Kum 2009 kum October 27 ni akipan November 2, ni dong tawmvei sung a muanhuai lo a saknate bawlpha nuam ahih manin mawtaw kipaisak lo a, kibuai mahmah man hi.\nOctober 17, 1989 kum in Loma Prieta kici 6.9 (moment magnitude scale) zinling aa, tua ziakin Pier E5 a, a tunglam mawtaw lampaina kicim hi. Tua akisia a bawl zawh khit November 18 ni-in mawtaw lampi kihong kik hi.\nFebruary 11, 1968 kumin training sin US Navy T-33 Shooting Star tua leii tungah kia a, akiatna santeng mah truss bup khat a thakin kilaih hi. Hih lei tawh kisai thu dangte atomin a nuai a bang hi.\nAthu Atom in:\nCarries 10 lanes (5 westbound on upper level eastbound on lower level) of I-80\nDesigner Charles H.Purcell\nDesign Double-decked suspension, Truss &\nCantilever Bridge and Tunnel\nTotal length West:10,304ft East:10,176ft, Total: 4.46miles excluding approaches\nWidth 5 traffic lanes totaling 57.5ft\nLongest span West: two main spans 2,310ft East: one main span 1,400ft\nVertical Clearance Westbound minimum 14ft with additional clearance in some lanes\nClearance below West: 220ft East: 191ft\nConstruction started – July 8,1933\nToll Cars $4.00(westbound only)\nSan Francisco City Innsang Pawlkhat\nAmerican kumpi agamsung tenguh a, akilam innte lakah 75ft pan 491ft a sang innte pen innsangpi (high-rise building) ci-in na ciamteh hi. Tua sang a, a sangzaw 491ft tungsiahte pen vankhawh innpi (Skyscraper) ci in na ciamteh hi. Tua ka paina khua uh ah zong innsangpipi tampi om a, 400ft sang a sangzaw inn 44 om hi. Alam thuahthuah ding a kumpite tung a phalna a nget leltak zong tampi tak om lai hi.\nBay Bridge lam lai a, Yerba Buena tuikhulh tung a tunteh leisung a tawh vangna a, leinenh leh suangtumte tawh tuipi sung a vukna pan a hongphiangkhia mihing bawltawm ‘Treasure Island’ kici tuikulh tungah Sun Tower 650ft asang inndawl 60 leh Treasure Island Tower I, II, III, IV li tak 2013 kum akipan lam dingin phalna ngetsann hi. Hih ka laibu asimte a’ding theihna atangzai semsemna dingin innsang 44 te lakah a ngana dong konggelh hi.\nRank Name Height Floors Year\n01. Transamerica Pyramid 853ft 48 1972\n02. 555 California Street 779ft 52 1969\n03. 345 California Center 695ft 48 1986\n04. Millenium Tower 645ft 58 2009\n05. One Rincon Hill South Tower 641ft 60 2008\nMailam kum 2013 kum a alamdingte ah 1200ft a sang akilam ding thum om a, 400ft pan 900ft asang alamthuah ding inn 19 tak om lai hi. California State pen zinlinna (earthquake prone zone) gam hi a, designer te in (horizontal force) zinlin do zawhna ding zong atuat uh kul hamtang hi.\nPrevious: ZCD MP te leh Chin States ministers te tungah ngaihsut piakna\nNext: Sunsiah khamlo ~ Hau Za Cin


url: =Khang Tangthu Nihna 33 | Siantongluan.net\nKhang Tangthu Nihna 33\nKhang Tangthu Nihna 33 |\nManasseh in uk ding a kipatin kum sawmlenih pha a, amah in Jerusalem-ah kum sawmngalenga sung uk hi.\nTopa in Israel minamte mai-ah a hawlkhiat minamte zat a kihhuai gamtatnate mah bangin, Topa muhna-ah amah a sia gamta hi.\nBang hang hiam cih leh a pa Hezekiah in a suksiatsa mual dawna biakpiaknate amah in lamkikin, Baal-te-a dingin biakna taute phut a, Asherah milimte bawlin vantung nate khempeuh bia a, tuate na sem hi.\nTopa in, "Jerusalem-ah ka min om tawntung ding hi," a cihna Topa biakinn sungah amah in biakna taute a lam hi.\nTua ciangin amah in Topa biakinn tual nihte sungah vantung nate khempeuh-a dingin biakna taute lam hi.\nTua ciangin amah in Hinnom tapa kuamah biakna-in a tapate hal a, aisanna leh mailam thugenkholhna leh khongkhaina zang a, vankah theite leh aisante tawh na semkhawm hi. Amah in Topa muhna-ah siatna tampi bawl a, amah hehsak hi.\nTua ciangin Pasian in David leh a tapa Solomon tungah, "Amaute ka thupiak khempeuh, thukham khempeuh, ngeinate, leh Moses tung tawnin a kipia biakna ngeina kipte zuih ding a kidop nak uh leh, Israel minam khempeuh sung panin ka teelkhiat hih biakinn sung leh Jerusalem sungah ka min ka koih tawntung ding hi. Tua ciangin na pu na pate uh-a dingin ka sehsa gam panin Israel-te ka khinkhia nawn kei ding hi," a cih Pasian biakinn sungah amah in ama bawlsa milim koih hi.\nManasseh in Judah leh Jerusalem-a tengte zol ahih manin, Israel mite mai-ah Topa in a suksiat minamte sangin amaute a sia tamzaw gamta uh hi.\nTopa in Manasseh tung leh ama mite tungah thu gen a, ahih hangin amaute in donlo uh hi.\nTua ahih ciangin Topa in Assiria kumpipa galkap ukte amau kiangah paipih a, amaute in sikkawite tawh Manasseh manin sumngo khau tawh khihin Babylon-ah a paipih uh hi.\nAmah a lungkham ciangin Topa a Pasian kunh-in a pu a pate Pasian mai-ah nakpi takin amahmah kiniamkhiat hi.\nAmah in ama kiangah thu ngen a, tua ciangin Pasian in ama kutna saangin, a thumna a ngai hi. Amah in Jerusalem-ah amah paipih kikin a kumpi gam a piakik hi. Tua ciangin Topa pen Pasian ahihna Manasseh in a thei hi.\nTua khit ciangin amah in kuam sung, Gihon nitumna lam, David khuapi-ah, Ngasa Kongpi lutna lamah kulh puanung khat ciang a, Ofel kiimah ciang suakin a sang mahmahin ciangto hi. Amah in Judah gamsunga kulhnei khuapi khempeuhah zong galkap a ukte koih hi.\nTua ciangin amah in Topa biakinn panin gamdang pasian-te leh a milim lakhia a, Topa biakinn mualtung leh Jerusalem-a ama lamsa biakna tau khempeuh lakhia-in, khuapi pualamah tuate paii hi.\nAmah in Topa biakna tau zong koihkikin tua tungah thunuama biakna leh lungdam kohna a pia hi. Tua ciangin amah in Israel Pasian, Topa na a sepna dingun Judah-te thu a pia hi.\nAhi zongin mite in mual dawna biakpiaknate-ah biakna pia lai uh a, ahih hangin Topa amaute Pasian tung bek mahah a piak uh ahi hi.\nTu-in Manasseh gamtatna a omlaite, leh a Pasian tungah a thungetna, leh Israel Pasian, Topa min tawh ama tungah thu a gen thumute thugente, Israel Kumpite Khang Tangthu sungah om hi.\nTua ciangin ama thungetna, leh ama kutna Pasian in a sanna, leh ama khialhna leh a cihtaklohna khempeuh, leh amah a kiniamkhiat ma-in mual dawna biakpiaknate bawlin Asherah-te leh milim dangte a koihna munte thu, Thumute Khang Tangthu sungah kigelh hi.\nTua ciangin Manasseh si a, amaute in a inn sungah vui uh hi. Tua ciangin a tapa Amon in ama tangin a uk hi.\nAmon in uk ding a kipatin kum sawmnihlenih pha a, amah in Jerusalem-ah kum nih sung uk hi.\nA pa Manasseh gamtatnasa khempeuh bangin Topa muhna-ah amah a sia gamta hi. Amon in a pa Manasseh bawlsa milim khempeuh tungah biakna pia a, tuate na sem hi.\nA pa Manasseh a kiniamkhiat bangin Topa mai-ah amah kiniamkhiatlo a, hih Amon in mawhna tam piangsak semsem hi.\nTua ciangin ama nasemte in amah sawmsimin ama inn sungah amah that uh hi.\nAhih hangin tua gam mite in Kumpi Amon a sawmsim khempeuh that leuleu uh hi. Tua ciangin tua gam mite in ama tangin a tapa Josiah kumpi-in a koih uh hi.\nTedim Lai Siangtho / Laibu: Khang Tangthu Nihna 33


url: =Sialsawm Pawi ~ Gin Za Go :: ZOMI DAILY\nposted on 18 January 2016 at 12:06 pm Lomkholna: Article, Ngeina\nThu masa :: Leitunga om minam khempeuh ngeina ‘pawi’ a neilo ki-om lo ding hi. Bang hang hiam cih leh pawi pen lungnop zonna nam khat ahih manin minam khempeuh in ki-thupi sak tek hi. Tua hi a, ei Zomite in zong pawi nam tuamtuam i neih lak-a “Sialsawm pawi” thu (lawm annek pawi zong kici) kikum nuam hi hang. I pawite in hun nei citciat uh ahih manin, amau hun san ciatah pawi i bawl theih ding a thupi mahmah hi ci-in ka ngaihsun hi. Tua loin, mi-ate thupisak a ei-ate don lo, kan lo-a i om mawk zong, mite hong muhna niam mahmah ding hi cih phawkin i kingaihsut phat mahmah ding kisam mahmah hi. I ngeinate, en i puah-a, i zuun kei leh mi’n hong puahsak, hong zuunsak ngeilo ding hi cih i phawk sansan ding kisam mahmah hi.\nSIALSAWM PAWI HUN :: Sialsawm pawi pen Dopi kha (February) pan ‘Tualphiat’ (kigin kholhna) kipan hi. Zing kha (March) khalik laitak tawh kituakin kibawl zel hi. Khua zangpi-in a lim thei pen dingin zu sa ciat uh hi. “No, bang tawh bawl ding,” ci-in khat leh khat kidong khengkhang uh hi. Sial-a kipan neih bangbang kigoin kibawl ciat hi.\nSIALSAWM PAWI BULPHUHPI :: Sialsawm pen, ‘Tualbiakna’ zong ki ci hi. A kipat cilna hi bangin kigen hi. SIAL = Sawmsial a cihna hi a, SAWM= ‘hih sawm’, ‘bawl sawm’, ‘tumh‘ cihna ahi hi. Ei Zomite in sepna, ngimnate-ah gentehna-a i zat alian mahmah i cih nopna ahi hi. SAI (vui sai) LAWI (zanglawi) hihte a liat mahmah hangin alian cihna-in kizang loin, minthanna gennate-ah kizang zaw hi. Tua hi a, i sep i bawlnate-ah alian agolpi mah (sailpi cia mah) tum ding cihna ahi hi.\nDAIHAWH :: Pawipi ni khuavak main innteek nupite in zu beel khat taakin, zotaangsih huana, sipi kang uh hi. Zing khua hongvaak milmial ciangin zotaangsih leh sipi hel tawh zu thawlno khat tawh hanah pai (daihawh) uh a, a si sate phawkna leh thungetna a bawl uh hi.\nPU ZUKHOLH :: Tua mah bangin, naupangte in zong a nute i zu taaksa uh tawh a pute uh zu kholhin paingeingai uh hi. Apu apite un a tute uh cidam ludamna ding, neih leh lamh kicinna dingin thupha pia (tamphuah)-in zu tawh na do kik leuleu uh hi.\nNGAWK SATNA :: Pawi ni sunkim pawlin tangvalte Ngawksat dingin a sawm ciat uh-ah kikhawmin Ngawksat khawm uh a, kibuan uh hi. Tua kibuanna-ah tangvalno nihte in alelh leh “Tu kum kizawng ding hi” ci-in ciamteh uh hi. A kibuan ma un sawm upate in Ngawk to masa uh a, “Dawidawi, ngawkngawk e, lui vuau,” ci-in thumvei a to khit uh ciangin kibuan thei pan uh hi.\nTUAL LAAM :: Sialsawm pawi ciangin, tangvalte in khuang tawh sing cih ding kengin Sawmah pai uh a laam niloh uh hi. Tua pen ‘Tuallaam’ kici hi. Tuallaam la:\nTUAL BIAKNA :: ‘Tual’ cih kammal pen Zomite ngeina-ah cihnopna thukpi a nei taang kammal khat ahi hi. Mi’n khua asat leh ‘Tual’ a bawl masak lohin ‘Khua’ kici theilo hi. Taanga kipan ‘Tual’na nei uh a, Tualah thusia thupha vaihawm ding ‘Tual’ siampi khat om hi. Kum simin siampite in vok goin, phuisamin Tual na thoih uh hi. Tua bangin Tualah kilaam a, vai khempeuh Tualah kihawm hi. Khua mite cihnain ‘Tual mi’ ‘Gam mi’ na kici uh hi.\nSONG :: Sialsawm pen khuakhal hun ahih mah bangin, Sial vaai-in pai zel uh hi. Tua huna saman a om a, a aih uh leh “sawngai” ci-in ‘Song’ phut pah hi. (Khupson khang katna, 1984).\nSAWNGPI THU :: Sialsawm pen ‘Tual biakna zong kici hi’ i cih mah bangin, Sialsawm pawi ciangin Khua biak Tual thoihna kinei hi. Tual thoih zehtan a sian ni a zing cianga kipan ‘Sawngpi’ kikuan hi. Hih Sawngpi sabet ngeina pen, a ciamteh huai mahmah ngeina hoih khat ahi hi. Bang hang hiam cih leh, tua sungah a pai khempeuh in a sep theih ciat uh semin, sa amat uh leh mikhempeuh in saseh tangkim uh hi. Sawngpi kuan dingin mi kizawn deda hi. Khua mualah mi kikaikhawm uh a, khuamual panin sa omna ding a theite leh upate kikumin sawtna (hawlna) ding mun khensat uh hi. “Sawngpi-a sa kap ding mi kiteng hi” kici hi. Tua hi-a, Sawngpi-a sakapte ki-eng hi. Sawngpi ding ciangin mang kiciingin, heek kien hi. Sawngpi a sakap te’n min leh vang ngah pah hi. ‘Sawng’ lapi:-\nSAPHUI MAN (SAPENG) :: Sa hawlna-ah sa a kimat ciangin ‘aphuiman’ ding ci-in thau ginna a tung masa ding kituh hi. A tung masa ‘apeng’ ci-in a pheizum kipia hi. Bang hang hiam cih leh, a sakap pen vawmpi, ngaltang hi-in, sa kappa tawh a kibuan hi kha leh a tung masa penpa, “a luang phong dingpa hi” ci-in kingaihsun hi. Tu hun ciangin sataang hawmpa apeng kipia ta hi.\nTHU KHUPNA :: Sialsawm ciangin, unau pata in ahi zong, a beh aphungin ahi zong, a sawm sawmin ahi zongin an nekkhopna kibawl hi. Zu leh sa, khuang leh zam tawh lungkituak takin, gualnuamin omkhawm uh hi. Beh papi khangham thu thei zawte in khang tangthu leh ki-it, ki-ngaihna a tuamtuamte sutin na kihilh uh hi. Ni dang hun bangin zu leh sa tawh bawlin i om nawn loh hangin, i pawite pen a hun hunin zangin, thu leh laa-a kipan ki-it kingaihna thute genin, tu hun khangthakte in i zat ding a thupi hi ci-in ka ngaihsun hi. Mailamah a thupizaw leh a kicing zaw-a ‘Sialsawm pawi’ i zat theihna ding i hanciam sansan ding deihna tawh a kicing keita zongin, ka hong gelh hi. Gin Za Go (Aizawl)\nPrevious: Zomi te’ puan silhzia\nNext: Nihgeel Itna ~ Dimno’ Pa\nIndonesia ah aphu lakna in khuasung mipi te’n awle 300 dektak thatlum\nBawmpua kawikawi lai ding i hiam? ~ Hau Za Cin\nUSA, Georgia ah Myanmar gammi sangnaupang (kum 8) khat mawtaw in taihlum


url: =Europe ZOMUS Thupuak ~ JK Kam :: ZOMI DAILY\nposted on 5 February 2015 at 10:57 am Lomkholna: JKKam, News, Zomi, ZOMUS\nEurope ZOMUS Thupuak\nKong it Zomi,\nNung lam deuh in ih ki zaksak ahi Europe gam sunga om ei Zomi tengin pawi khat peuh minvawh in kimuhkhop ding ih lunggulhna ih kipulakna te hong nungta toto in, 19-21 Demcember 2014 in Lillehammer-Norway ah Europe ZOMUS Executive Committe teelna ih nei theia ih lungdam mahmah hi. Hih Europe ZOMUS Committee ii vaihawmna mah tawh Zomi Global Idol Contest 2015 USA ah a va kihel ding, Europe Zomi aiawh Idol khat zong ih telkhia khinta a Lillehammer-Norway a om Pa Kam Khan Siing (Sukte) leh Nu Gen Lam Cing te ii tanu lianpen Lia Lun San Niang in hong ngah ahih man in ih lungdampih mahmah hi. Europe ZOMUS Meeting thukhentatna a om mah bangin ih Europe Zomi Idol in Final kidem apai ciang a lamsap ding zonsak dingin ZOMUS Committee in thu a kikup ciang hih a nuai a No.2 na bangin thu khentatna ki nei hi.\na) Lillehammer-Norway ah Global Zomi Idol ah EU aiawh a kihel ding IDOL CONTEST ih kipat madeuh, 19th December, 2014 (Friday) nitak nai 4:00 – 6:00 pm in tu a ih ZOMUS Executive Committee teng kisehna kinei in, tua tawh kizom mahin EU IDOL angah nu/pa pen GZI 2015 Final kidem mun leh gam a pai cianga lamsap ding US Dollar 1,000 (Tul khat) taang Europe ZOMUS min tawh vaihawm sak ding cih thukhentatna ki nei hi.\nUK – $ 200\nGermany – $ 200\nDanmark – $ 200\nSweden – $ 200\nNorway – $ 200.\n* Europe ZOMUS Executive Committe ii thukikupna leh thukhentatnate a kicingin na sim theihna ding deihna tawh hih a nuai a PDF filte tawh hong guang ing.\n⦁ Febuary (Winter Holiday – ZOMI NAMNI)\n⦁ April (Easter Holiday – SIALSAWM)\n⦁ June-July (Summer Holiday)\n⦁ October (Harvest Holiday – KHUADO)\n⦁ December (Christmas Holiday) hi teng sung pan khat teitei ah Europe Zomi kimuhkhopna ih vaihawm ding hoih kisa hi.\nPrevious: Pasian zat minam ~ Dr. Pau Khan En\nNext: Dr. Cing Pum Nem kiang pan Hopihna


url: =Akhangto Dekta Zogam ~ Pau Do Lian :: ZOMI DAILY\nposted on 27 December 2014 at 6:00 pm Lomkholna: Article, Paudolian\nZogam kacih ciangin Kawlgam huamsunga Zomite tenna teng adiakin aci nuam kahi hi. Banghang hiam cihleh Kawlgal kap ukna in asukkhak deuhteng ahiziak in Khantohna kita samdeuh hi.\nZogam: Ih thulu Akhangto dekta Zogam tawh kizui in gamsung (internal) leh gampua (external) mittawh ka etciangin ka muhpawlkhat om ahihman in Zomipih te hong hawmsawn nuamka hihman in alunglut te in hongna simsak un.\nZomipih te muhna pawlkhattawh akileh bulhkhazong omkha ding hi, ahang pen Zomi te khangto ta hang, Zomite Pasianin thupha hongpia hi ihcihcih laitak ahihman ahi hi. Ipian mapek in Pasian in thupha hongpiaksa hi a, angahngah zongpawlkhat ih om hangin angah dekta zong om ihihman in bangci leh Zomi mimal kim khangto theiding ihiam cih ahi hi.\nZogam Leitangh: Zomite Gamkhatna leh Gamkhangto adangte ah pemta in mimal simzawhlohphial in ki om ta hi. Tua ahihman in Zogam Leitangh a omlai Zomite tawmsemsem cihna hi. Mitawmsemsem ahihman in anne tawmzaw deuh ahihteh Gam leh Leitangh ahoihzaw/kicingzaw deuhding tawh kibang tamah leh, tuaci tuan hehlo bektham lo-in, Zogam Leitangh keusemzem zawlai hi.\nKHANTOHNANG’ LAMPI OM\nGamkhangto nailote amawknatawh huhna (INGO) tungtawnin Kawlgamsunga om State dangte ah INGO/NGO te lutziahziahin program atuamtuam (livelihood leh Water Supplies, Basic Healthcare) cihbangin Leitung gamkhangto ten (World Vision, Care-Myanmar, UNDP, NICEF, GRET, OXFAM, Save the Children, ACF, etc) organization tungtawnin huhna piaziahziah uhi. Chin state kizawng mahmah napin banghangin INGO/NGO te’ mundang/state dang ah tamlut zawmawk hiam?\nDawnna atuamtuam omphial khadinghi, GTN: transportation haksatziak, ethnic conflict omlohziak, cihbang ahang omhi cikha ding hi hang. Hihte hanghi peuhmahlo in conflict omna, transportation haksat namunte hih INGO/NGO target hizaw hi. Ahih hang in development nailopen, ahuhtakpen himah leng huhna khempeuh state dangte ah lengmang a Zogam hongkhengkheng hi. Ahang hih anuai ah tawm kikum laidih ni.\nKHANTOH NANG’ KEY PERSON KISAM\nIh uma i-um keizong in Zogam mibup ading nasep akisapleh ih key person (tang’mi thupi) tepen Khuanu, Khuapa teleh Pawli makaite ahi hi. Khuanu, Khuapa tezong Christian ahihman in mizahtakpen leh thuneite pen Church pastor te ahihi. NGO huhna honglut nadingin State leh Township authority te tawhkisai hi ici khading hi- hilo hi. Kumli sung Action Contre la Faim-Myanmar ah Kayah project aidingin liaison officer leh zumtavuan kala a, Brigadier akipan aneupen dong setsan ngei kahih man in kumpi lamtesang in community/tulsuak mite tawhnakpi tak kisai zaw ahihlam ka mu hi. Tua hi a tualsuakmi lakpan in key person teleh INGO/NGO taangmi tetawh kihozia communication, coordination, leh collaboration naktak in thunei hi.\nWorld Vision, PACT-Myanmar makai te Zogam sung intervention bawlin hongpai ngei uha hihlai gelhpa tawh naikhat khawngki ho ngei hi. Hih representative/taangmi ten agen na ah Haka, Falam leh Southern lam ah nasepzia ding kihona lemthei napin’ Tedim kiim ah ahaksatzia honggen uhi. Tua ahiciangin bang hangin ngih or coordinate hak hongkisa aitam cihnop huai hi. State dangte ah Zogam sangin Leisung sumpiang tamzaw napi, zong khangto zawnapi’ Zogam a’ zomite zawngzaw, sumpiang tawmzaw napin bang hang INGO/NGO huhna tawmzaw mawk hiam? Amawk na in huhna hongpia nuam ten ngihnai (coordinate) haksa hongsa uh cih source khatpan in katelzak man in hihpen bang kisam aitam pilna mahkisam hiding hi.\nIhkhan tohnadingin ei mauleitang panleh eimau mite tungpan bek mahin sawtkimang (sustainable) dinghi. Pasian in Moses leh Israel mite Canaan gam alutpih theihnadingin Moses ciangkhut leh amausung panmah in Pasian vaangliatna kimu hi. Apualam pan huhna leh galvan temuan nasangin Pasian vangliatna amausung ah kilangin gualzawhpihlel hi. Ih zogam akhantoh nadingin zomi makaite leh zogamsungpan mahin panmun ihlak keileh haksa mahmahding hi. Tua ahihciang in Zogam makai ihcih tepen ih Siampite (Israel te mahbangin) ahih man in ei Siampi te ihpil vanmahmah dingleh itna leh deihsak natawh ihsep ding kisam hi.\nThudiktak ingen nicileng Zogam sunga ihsiampi muantampi takin Zogam zun in Kha-lungdamnathuleh Cilehsa-Lungdamnathutawh mongkhatpan mongkhatdong panmun ladingin nasiatak in ki-ap uha, napitak in etteh huai leh panpih huaihi. Adang pawlkhat ihsiampi muante ahihleh gamnuam zawlamah pemta dingin omsawm in ihzogam zundingsangin mimal ngimnatawh masuan uhi. Athupi vive hi a ih target pen zomi bek hilo a zogam ahiding kisam in kamu hi, banghang hiamcihleh pemta (refugee/asylum) bangzahta in Zogampan ihtaikhia zongin atamzawpen Zogam mahah tengvevedinga, Zogam leitangbup tuahkhiadingin Gamnuam khatah vakoih ding cihlah hitheilo hi. Leitungbei dong Zogam ah zomite mangthang’ lo in teng veve ding hi.\nZomi sungah ei-makaaiten’ ihmakaihte (follower) mawhsak mukhial pahpah hi hang, tuanu tuapa hang in pumkhatsuah dingzah in kisuakzo kei, khangno te hang hi- upate hanghi ci-a khatleh khat amawhsak pa/nu pen makaai gina hingel lo hi. Banghang hiamcih leh? Makaai/lamkaai cihciangin atheinailote asemzo nailote tawisangding leh alam’sangding ahihi.\nGamkhangto a om pemta’ (refugee/asylum) lakah tuucing (pastor) ki omciat a pilsinna omtaleh omtakei leh akisap na mun/hun zui-in ahithei bangin siampi na’ kisem ciat a lungdam huai mahmah hi. Pawlpi tuamtuam, Khuatuamtuam, leh awkaih atuamtuam pan in mikangte (community) lakah kikhuasa khawmin noptuak liingliing mahmah hi. Ahangpen kamphen (translate) kullo in kiho thei ihihman hi. Ih Zomi pianpih lungsimpuak ziate hoih mahmah a ki it in kinek ngaih in dahna nopna te-ah aki uapte ihihi. Minam dangten zong Zomite kipumkhat hi ci in hong phat mahmah thei zel uhi.\nHihbang ngeina hoihnei, khatleh khat aki-it minam te hina pi, banghangin tu’ twenty first century khangthak ten banghangin pawltuamtuam phuhding leh kipawlna tuamtuam phuhding hanciam ihihiam? Kipawlna tuamtuam Nonprofit organization tebel hoih hi ahizongin adah huaikhat ah upna, kampau, leh ngeina tekibangin ei a thuthei zawdeuh pastor leh makaaite ihmi te pawltuamtuam ihphuhpih pen Khavai hetlo leh Cileh sanangawn kitelkhialhna piangsak laihi.\nMitawmkhat tampian in pastor nihbang pawlpisung ah hongomkhawm leh, khat in inn nih innthum taikhiatpih in pawl a phuan zel te hi hang. Mi hongtam semsem a pastor nihleh thum hong om leh semkhawm leng hithei lo hiam? Zotung leh Falam pawlpi te ah member tulvalbang pha a pastor thumleh li in semkhawm liailiai in noptuak mahmah hi. A taktak in member te hipeuh mahlo in makaai ten ihkaihkhialh ziak hizaw hi. Hihbang hun, Zomite mikang mivum telak ah ki omhun, hi ta ahihman in pilvanga mikangte mivom ten bangci makaih a bangci khuasak hiam cih khuadaak huai mahmah hi. Ahoih te izat/copy sangin ahoihlo lamte ki copy baihzaw hi.\nZomi sungah ihmaikaai te hongpicin semsem nadingin thungetsak ciatni athazawngkhaal te lamsang/panpih in pilsinna sang asin khangthakte pahtawi in ihkalsuan hun hita hi. Moses leh ami te in Amalek mite galazawh theihnading un Hur, Aaron, Joshua ten Moses khut adoppihvua galazawhmahbangun, siampi gina leh makaai picing ihneihtheih nadingin mikhempeuh in akhut uh ihdoppih hunhi tahi. Israel te Pasian in akhapsa Gam atuntheih nadingun Siampi te key person ahihmah bangin ih zomibup in thupha ihsan theihnadingin ihsiampi te ihmakaai hipah a mithupi ih/a hihman in/un ihgam huai a mailam saupi enkawm in kalsuan ding thupi kasa mahmah hi. Merry Christmas leh Happy New Year. Rev. Pau Do Lian. D.Min., Church Pastor: Immanuel Christian Church Inc. USA 7816 Madison Ave. Indianapolis IN 46227\nPrevious: Tulaai Leitung Thuthang Tuamtuam Updates Dec 27, 2014\nNext: All D ngah pahtawina lungdam kohna


url: =Malaysia Zomi Khuado 2014 Ka Siimna - 5 - TUNGZANG NEWS\nMalaysia Zomi Khuado 2014 Ka Siimna - 5\nA phei ngo hilhialte lah tumkik ta, a duang cing zihziah Zotaang te zong, Zomi lasiam, awhoih leh mipi mai ah lasak siamte hong kipan leuleu, nak nop hiven. Nuam panpan ding hilai. Zomi te pen lasak zong a kiva leh a siam himawk hang. Lengtong Hoih te hunlai in hih bangin lasak siam leh awngaih suah siam kidemna om leh mite in nuamsa in tusangin na uangbawlzaw kaan lai un cia cih ka ngaihsun hi. Tu'n lah Pu Lengtong Pauno te a endik pawl hita a, a siam leh siamloh uh a endik te hita hi.\nPu Lengtong Pauno in hong nusia khin a sanggampa phuah, Zawlla Ngumngek khat hong sa liahliah a lakam leh lathu bel amah bek a siam hilo in a unau vekpi un a siam uh na hizen hi. Amau innkuan in Zomi hong lapsangna uh Zomi te in phawkloh in koih ngei hetkei ni. A tul theilo lasiam nei ihih manin angtangin pahtawi in zahtak siam ni. I go, i gamh khat ahi uh hi.\n"Lamka pan hong zin Zomi lasiam Tg. Mungbawi in lasa ding" cih a kipulak ciangin hunzeek Pa Francis Khampi in a khut nih tawh Mungbawi naungek tawi bangin a lenuai pan dom in hong tawi leuleu a, stage tunga chair tungah a tutsak khit ciangin mipi in khutbengin muak ziahziah uh hi. I theihsa ciat bangin Mungbawi pen a pian pan a hici hi in a pumpi a khut a khe kim a, ahih hangin a cimeng teng khanglo ahih manin neu a, naupang bangin kidom ziauziau thei hi. A sanggamnu Lia Kim in hong zinpih a, naupuak bangin a nungah puakpuan tawh pua ziau lel hi. Lasa dingin a music hong ging ciangin mipi lungdamlua in khut kibeng ziahziah a, amah zong a lawpna hong khang semsem in la hong sak leh a aw suah ah mi batlohna limlim omlo in mi tampi sanga lasiamzaw in Topa in Talent pia a, hampha kasa hi. Amah letsong pia nuam hong kigual zihziah a, Lamka khuazang sanga tamzaw ding mi hong kigual deudau mai hi. Lungsim hong lawng in mipi hong phawng mahmah a, Zomi te i ki itna, i kideihsakna leh i kipahtawina lianpi kimu hi. Zinmangpipa in zong, "Mai kum April 23-26, 2015 ZOSUAN TUAILAI KHAWMPI, Tedim ah lasa dingin nong pai loh a phamawh hi", ciin vaikhak tangtang hi.\nLa dawngkhat a sak sungin letsong pia naunau uh a, a sak khit ciangin zong a pia nuam Ciimnuai khua zah sang a tamzaw mipi kigual lai ahih manin a tutna ah letsong dawhna ding kikoihsak a, tua ni a Khuado siim a hong pai Zomi khempeuh a pialo om in ka umkei phial hi. Topa hoihna thupi kasa hi. Zomi lasiam min gualhna ah Mungbawi zong kigual thei lua hi cih ka mu hi.\nTukpeng siamte kipahtawi:\nZomi Khuado hun madeuh teng Khuado Tukpeng kidemna na nei uh a, a siam vive hi in a siamlak ah a sui banlo te zong Zomi Nam Ni laiin Singapore Zomi Innkuan tawh ka suih uh leh ka zo dektak uh hi. Tua ahih manin Malaysia ah Zomi te tukpeng suih siam dan pen a kigen ngam vetlo hi (ko Singapore te zak ah! Ahi zongin maikum Zomi Cup ciang bel ka zawh ta ding uh um mai ing!!). Tuate khempeuh pahtawina leh a gualzo te khipi (medal) awhsakna ban ah Khuado Cup piakkhiatna zong limci takin kimawlna lam makaite in hong sai ziahziah uh a, mipi in etnuam kisa in kidak ngekngawk bek hi.\nTukpeng sui siamte leh a siate uh, khua nu leh pate, pawlpi siate leh a upate uh cih bangin khat khit khat kipahtawi in kitheihpih in kilamsang tuah a om diamdiam Zomi te ka mit tawh ka muh ciang 'nuam sa ngaungau song ing' a cih uh ka bang hi.\nKhuado Sabak khat kei hong kipia:\nZomi ka hih manin Zomi Khuado ka va siim hi. Hong kisam kei leh zong a pai sawm, a pai ut ka hi a, ka mipihte lungdamni in kei zong a kihel nuam ka hi hi. Zomi te kipumkhat in nasem khawm in kithutuak in gualnuam uh hi cih ka zak bek pen lungkim zo nailo in 'a takpi mah uh maw' ciin a va en nuam kawm, a va mu nuam kawm ka hi hi. Ka minam hihna a angtang, ka mipihte a ngai, ka mipihte tawh akikhawl nuam ka hi hi. Mun leh min khawng hong kipiak loh hang zong ka mipihte lungdamna ah kei zong a lungdam khawm nuam pawl ka hi hi. Thugenna tomno hong piak uh ciang, kei zong lungdam takin ka sang lel hi. Khuado sabak khat kei hong kipia ciin ka angtang mahmah hi. Khual pan ka hih mana hong kipia hidinga, ka gim ka tawl teng hong bei hanhan tawh kibang hi. Ka dam nak leh maikum lam ciangin zong pai kik zel ka sawm hi.\nKhuado Sabak hong kipiak ciangin kei zong:\n"Khuado 2014 ah i phawk den ding thu nam 10" ciin thulu ka vawh demdam sam a, hih bangin ka gen suk biangbuang hi.\n1. Kithawi Khol: Zomi te in Khuado ding ciangin meilah sat in, meilah ten in meisel ding sialluang keu, singkhul ding singkhuah cih bangin na kaikhawm khol, zu na bilh khol uh, a kisam ding khempeuh na kaikhawm khin uh a; na kithawi khol khin hamtang uh hi. Zingciang khuado ding tuni in nawhsa in sa ding, sing ding, mei ding, khuai ding zong tawm hehu lo uh hi. A hun tun ma pek panin na kigingkhol, na gel khol in a hun a tun ma in na kithawi khol khin uh hi. Zomi te in vai khat peuhpeuh i neih ciang a mawk septe hilo in a kithawi khol sitset te hi hang. Tua mah kiplet den lai ni.\n2. Dawi leh Kaute na hawlkhia uh hi: Khuado ciangin na kisiansuh uh a, dawi leh kaute na hawlkhia uh hi. Tuga, heiga, singkhuah, suangtum khawng in lupna nuai, innnuai, huansung teng khawng in 'Dawi aw, kau aw, na zun na ek namsia, na ni na kha cingta, na nu na pa in hong lametzawh sawtzo, na khua na tui zuan in...' ciin a kihawlkhia, a kinotkhia ahi hi. Tuni zong Zomi te in i nuntakna ah a namsia, a kihhuai, a kilawmlo, a ginalo khempeuh hawlkhia in siansiah ding hi hang. I innkuan, i khuasung, i minam sung siansuah ding hi hang. Mimal nuntakna, minam nuntakna a namtui theih nadingin a namtuilo peuhmah tuni in hawlkhia in i ciah lam ciang a siangtho sa in ciahkik ding hi hang. Zu leh sa duhluatna, tuibuk, zatep cihte, a ginalo gamtatna leh Zomi hihna nangawn a gum ngamlote kiangah a angtanghuaina genin minam a hong bawl Pasian zahtak in angtang takin hih mun panin a siangthosa in ciahkik ding hi hang.\n3. Phuisam bek hilo, muhtheih in semkhia uh: Khuado ciangin siampi te in zu phih in phuisam in kampau khia bek hilo in mipi khempeuh in tuga, heiga tawiin muncin teng holh in dawi leh kaute hawl in na diang khengkhang uh hi. Kampau bek tawh gen ziau hilo in thatang mahmah tawh diangkhia uh hi. Zomi te in vai khat peuhpeuh ah a gen bek hilo in a sep tawh kithuah pahpah hi. Gen bek si in sep ciang omlo cih bang Zomi ngeina hilo hi. Tuni in a thu a i gen theih pen a tak a semsuah den Zomi te i hi hi.\n4. Zehtang uh hi: Kuamah a phengphi omlo, a tuamtat omlo, thu tuam sat nuam omlo in kithutuak diamdiam in Khua na do uh hi. A tuamtat a om ciang a Khuado uh lawhcinglo, dawi leh kaute kihawlkhia zolo in mai kum ciang a hauh ding zah uh a tuahphat ding zah uh , a cidam ding zah uh hilo thei ci uh hi. Tua manin hih bang hun ciangin kuamah mipi leh lam ah pang nuamlo uh hi. Kua mah a kituambawl omlo uh hi. Kuamah a tuamtat omlo in hih khawm liailiai uh a, pangkhawm uh hi. Tua banga kithutuak ciangin Dawi leh Kau te in zong na kihta pah in na neh ngamlo pah hi.\n5. Khuaila in khuahun na en uh hi: Zomi te pen khuadak lo in a gamtanglote hi hang. Mailam hun ding bangci ding hiam ciin tuhun a thupiangte pan i sin theih om hiam ciin a kituat khol ahi hi. Kim leh pam ah thupiangte, minam sungah thupiangte, innkuan sungah thupiangte enkai in mailam adingin kal a kisuan ahi hi. Khuai a lak uh ciangin a tak leh takloh tawh mailam hun ding khawng na gen thei uh hi. Khuaino lup dan pan zong na mukhol thei uh hi. Zomi te aw, i kim i pam ah bangthu pianga, bangci mailam kalsuan ding cih limtak khuadak in kalsuan den ding hi hang. Pheng pai in thu khat peuh mittaw sialkhaulet lo ding hi hang. A hun, a mun, a kihilna en in pilvang takin gamta ding hi hang.\n6. A si a hing kiphawk uh hi: Zomi te kuamah kimangngilh ngeilo in a kiphawk valvalte i hi hi. A si ahi a, a hing laite ahi zongin a kiphawk veuveute ihi hi. Khuado ciangin a si sate zong kiphawk in amau zalna dai ah va hawh in nupite in tuibuk, buhman, tangho, sa, zu cih bangin a lim theithei na puak uh hi. A ne thei lai ding cih banghilo a, ahi zongin ki itna kiphawkna lahna hi. Vaphual tawh kiciamteh Zomite pen a ki it diak leh a kingai diakte i hih manin i hun nuam, i hunpi te ah it leh ngaih hong paisan khinte kimangngilh theilo hi. A hingte zong kiphawk in sabak kipia a, annek ciangin kideihsak in sa minsa nangawn na kibak uh hi. Zu na kitulh uh a, niangtui na kitulh uh hi. A lim a al na nekhawm uh a, na kingai diamdiam uh hi. Tua bang ngeina Zomi te in i mangngilhloh ding ahi hi.\n7. Hun ciangtan nei uh hi: Khuado hun sung dinga kiciangtan ni thum sung bek mah Khua na do uh a, a val na behlap tuanlo uh hi. A kipatni ding mah in na kipan uh a, a tawpna ding mahin na tawp uh hi. Zomi pupate in nai leh hun ciamtehna na tuamneih lo in ni leh kha leh ak khuang khawng tawh hun na ciamteh uh hi. Ahi zongin kuamahin hun laplo, ziakai, hun khengval cih bang omlo hi. A hun lap in nasem uh a, a hun ciangin tawp uh hi. Zomi te pen mite hun a mawk beisak utlote hi hanga, zinna vakna ah zong a val a tut khak ding, a val lua taam khak ding cih bang a kikhual tangtangte hi hang. Tuhun ciangin zong a hun ciangtan a kigamtang hi a, kuamah a hun ciangtan a gamtang theilo cih bang ki omlo hi. Hih pen a zangto den ding, a kemcing dingte i hi hi. Hun bek hilo in, van leh nate zong a kisam zah val a khol euaute hilo in a kicing dinga a zeek te hi hang. A val a hih pekpak cih bang omlo hi.\n8. Sa na kikholh uh hi: Khuado ciangin veng leh pam ah beh leh phung sungah, lawm leh gual sungah, khuasung gam sungah i nek ngaihte sabak kieu in kikholh hi hang. Tua pen kinekngaihna hi a, itna kilahna hi. Kiphawk cih lahna hi a, i muinam nek khat mite in na ne kei leh eibek in i nek leh i gilna thei ciin mite cilphul ding khualna zong hikawm hi. Ei bek kikhual a gamtang nuamlo minam i hihna leh mite i huaina, i khualna lahna ahi hi. I ki itna te a kemcing toto ding hi hang.\n9. Khuangtum Sialkitum nei uh hi: Khuado ciangin khuasung siansuahna, gualnopna zong na nei uh a - siampi, khuangtum cih bangin sep ding mawhpuak na kigual diudeu uh hi. A sep ding ciat uh sem in amau seploh dingte ah kicinglah in va diang sesu seselo uh hi. Amau sep ding ciat zo tak in sem uh a, amau hanga pellem ding deihlo uh hi. Tua ahih manin Khuado ciangin mi khempeuh in amau sep ding omciat a, amau sep ding ciat zothawh takin sem ciat uh hi. Tua manin a hun ciamsa bangin kipan, kizo hi. Khuaila dingte in khuaila, singpua dingte in singpua, meilah sat dingte in meilah sat, sa bawl dingte in sa bawl cih bangin vai na nei tek uh hi. Vai khat peuh ah Zomi te saseh hawm banga kihawm diamdiam hi hang. Nek ding ciang zong nekhawm diamdiam hi hang. Eima satan tek a kem, a zeek, a semkhia hi hang. Tua pen i minam ngeina hi.\n10. Zu leh Sa ne in nuamsa uh hi: A ni tawp ni ciangin dawi leh kaute a kihawlkhiat khit ciangin a lungdamna uh late sa in gualnop in zu leh sa na ne khawm uh hi. Kikawi in lam uh a, a lim nono nek dingte kitulh in kino uh hi. Nopbawlna a nunung pen ah koih in sep ding teng sem masa uh hi. Sep ding khempeuh sep khit ciang a nuam ah lut pan uh ahih manin minam khangto leh minam pilte gamtatzia tawh kizui ahi hi. Zomi te zong a pheng gamtat hideksuailo in a kilawm, a hoih, a namtui in a gamtate hi hang cih kimu thei hi. I nuntakna ah tua bang i zuih ding i pu i pate in hong nusiat uh hi. Khangthakte in zong tua gamtat dan hoihte i kep i zat i ciin ding ahi hi.\nTuni in Khuado sabak nong kholh uh ka lungdam. Zomi Khuado hong siim khempeuh Khuado thupha namcin tawh Topa in hong phungvuh ciatta hen. Ka lungdam.\nHih teng ka gen khit ciang sawtpi ding ka sak leh minit sagih sung khawng bek hiding hong ci uh a, 'hun sau zang kei ing, ka lungdam' ka ci kikkik hi.


url: =Minam 135 leh code numbat vai ~ Kam Lian :: ZOMI DAILY\nposted on 24 July 2017 at 3:06 pm Lomkholna: Ginkamlian, News, Politics, Zomi\nZomi it teng:Tuni Amyota hluttaw ah Naga pan MP Myint Nai in Ko Naga te Chin nam sungah namli ki hel ung Ko pen Chin hilo ngeina Pau leh ham kibanglo ka hi uhteh Naga code a tuam pia theilo ding maw? Ci hi.\nLawahka Vuanyi U Thein Swe in, 2014- British ten 1931 Sazian kila hi in Code nambat vai pen Computer Na sep a nop na ding a kiguang hi ci hi.Code thupi lo in Taiyinta Na hihna uh om khin hi ci in dawng.\nEi teng lung hih mawhmaw 914-bel ZCD pan zong dotna kibawl khin in,’ Hih Minam 135 cih a kikhial Sazian Tu a kumpi in a kipsak mah hiam?Ko gam ah Nam 53 cih zong diklo hi gentehna Naga,Meitei cih te om ,Tedim,Saizang,Salai cih te minam min Hilo,Meitei (Kate) bang nikhat ni teh ko Chin 53- ah kihel taizinta hi ung Ong ci leh Zakhai gam a Rohenja te sang kibuai ding bang hiam cih leh Meitei India kumpi do te Tonzang Gamah Tu mahmah in Tul a sim om uhi.\nTua ahih man hih Minam sazian manlo pen Fiel ah pai in NLD kumpi in puah ding maw puahsawmlo maw?Tun zong Tavuan nei pawl khat Federal Union ding baihlo hi Minam 135 val om cih paulam a hih teh 21-Panglong pan Federal kikupna lampi khak a hih teh Kumpi in Ong puah pha un cih hi.\nHluttaw pan ki gen nailo gen ding te media a suah lo ding cih thu om a hih teh a hun Zui in Ong khah Nung.Tua Vuanyi te Ong koici dawn tam ngak phot Leng a kipat a kipan Taiyinta Nam Sazian Ong hih uh teh ZOMI ki thu khat paupeng omlo a Taiyinta din Mun Ih tun ding thupi hi,Tedim peuh ci haihai kei Leng maw?\nTulsawmnga phalo te Taiyinta hi kei henla mimal Tulnga pha zolo te zong Lumyonuai suh in koih huai lo cih te sep tohtoh ding tampi om Lai hi.Ih maban sau Lai hi Thu Ngen ciatni.Gin Kam Lian.914-Zomi Ong hihsak un Ih cih pah sang muibun zaw in Ih pawl ding Ong tam ding hi.\nPrevious: Kum 20 gual numeikhat Phone enkawmkawm in apaileh lei tungpan kia in si\nNext: Kawlgam ah tui khanggawp in cimawh dongtuak mi 100,000 val phakhinta\n25 July 2017 at 11:30 pm\nPa Lian, comment hi keng in hong dong hi ingh.\nKei Chin Khua Khai hi ingh. Kei pen politician ka hi kei a, zong ka thei kei hi. Ahi zong research bawl zel zel, lai at zelzel thei ka hih man in ih code vai ka lunghi mawh na khat hong suak hi. Hih code pen kei teldan ah Kawlgam minam135 sung ah a ki guangkha nai lo te a ding aa computer code ki pia dan in tel ing. A hina le?\nEi Zomi te bang Sukte, Saizang, Sihzang, Zo, Tedim, Khuano .. ci aa om mang khinta, tua teng ki gawm pen Zomi a ki ci ci leeng, ka tel khial le hong hilhcian un la, ki thuap gawp lo ding maw. A dang khat in ci leeng Zomi le Sihzang, Khuano a ki bang sak suak lo ding maw? Tua code pen ki sam non ding ih maw?\nTua ban ah kum pi ten minam 135 a cih pen a ki thuap mang ngawp hi. Tedim, Sukte, Sangzang ci leuleu hi. Tedim ih cih a kua teng hi aa, a Sukte, a Saizang a kua teng hiam?\nKachin koih khin pen Jingpaw koih kik leuleu hi. Ka up mawh in kumpi ten tagaungsazian a bawl un tentan hoihtak aa pia phot lo aa, a theician khol lo hon khat semsak hi ding in um geel ingh. Ken research ka bawlna ah a ki thuap kei tel teng teng ka lak khiat khit teh 107 pha sak lai ingh. Tua na ngawn a mun aa pai aa research ki bawl hi lo a hih man in, tampi ki thuap lai ding um ingh. Ka tel khialh le hong hilh cian vua. Hi thei le thunei ten Kumpi tung ah kician tak aa research bawl phat ding in propose huai sa ingh.


url: =TEDIM KAM, TEDIM PAU. Gelh : Rev. Khoi Lam Thang - Laibu Saal\nHome > Thuluui/Articles > TEDIM KAM, TEDIM PAU. Gelh : Rev. Khoi Lam Thang\nTEDIM KAM, TEDIM PAU. Gelh : Rev. Khoi Lam Thang\nTedim Kam, Tedim Pau\nRev. Khoi Lam Thang\nZomite Zo leitang tungah Khristian I suah zawh kum 100 a cing hita hi. Khristian biakna in kum 100 sungin Zomite aniam mah mah mihinzia pan hong khaisang-a, a sangpente tawh hong kikhawlsak thei hi. Zomite I zia I tong, I ngeina, I khuasakziapawlkhat kinusia, pawlkhat kibehlap-in pawl khat kikemcing hi.Tuate sungah Zokam leh Zolai pen Khristian biakna in hong kepsak hong khansuah sakin hong zunsak hi.\nTua a hih manin Zomi Khristian kum 100 mualsuang ah hih thu a ngaihsut taak mah mah ahi hi. Zomi bup kampau thu tangzai mahmah ahih manin"Tedim kam" ci-in neuseek sukin a nuai-a thulute tawh kikum leeng:\n1. Tedim kam khanggui sutna\n2. "Tedim Kam" cih min i ngahna\n3. Tedim kam "Taangkam" a suahna\n4. Tedimkam kantelna\n5. Tedim kam nungta i cingam diam?\n6. Mailam ah i Tedim kam\nLeitung mihing awn 6,000 valte in kampau nam 6,908 bang nei hi ci-in kiciamteh hi. Kawlgam sungah mihing awn 50 valte in pawunam 135 bang kinei a, Zomite' pau 53 om hi ci-in Kawlgam kumpi in hong ciaptehsak hi. I Zogam neuseksek sawm leeng nam 100 val om dingin ka um hi.\nLeitungah hizah a tam kampau tuamtuamte a guigui, a behbehin kikhen dimdiam hi. Kampau lam a siam (Linguist) David Bradley thukanna siksan le'ng i Tedim kam khanggui (Language family) a nuai-a bangin kisut ding hi.\nNorth-eastern india Group\nKuki Chin Naga\nMin thu gen-in pan ni cileng thukhupna a om thei nailo a buaihuai mahmah thu khat ahi hi. Zomite in kum 100 sungin minam minkip neizo nai lo hi hang. "Chin" leh "Zo" peuh kisut kituh lai-in zattaang theih ding kampau nei nailo hi hang. Hi bang bilbial kawmkalah "Zomi" a kici phadiakte in " Tedim Kam" cih min i ngahna thu a nuai-a bang hidingin ka um hi.\nSangmangte hun lai-in "Kamhau Dialect" na ci ngei uh a, Kampau a kan mi masate in "Sukte" ci-in zong na minvawh ngei uh hi. Tua minte in tua hun lai-a ukpite' beh min ahih kei leh ukpipa min ahi hi. Ukpite' thuneih lai-in a mau bangkua sung pau na thupisak mahmahin gambup zat dingin thu na pia hi leh "Teizangkam" kipau ngeingai kha ding hi. Gam uk makai masate thukhualna leh picinna ahi hi.\n"Tedim Kam" cih pen midangte hong sapna hi loin ei le ei i kisapna min (egonymn) ahi hi. Pu le pa min khatpeuh a kitap hilo a, a te-dimdim "vansang dim" omna mun a kisat "Tedim" khua kitap (eoconymn) min ahi hi. Tedim khua pen 1550 kumin kisat hi cih tangthu kante' ciaptehna ahi hi. Ahih hangin kilalsan zel kisuan kik zel hi. 1850 a kipan-in tuni dong tatsat loin kiteng a, ei Tedim mite khuapi ahi hi. Tedim khua ah i teng ngeikei phial zongin Tedimmi cih ding a angtanpih ciat i hi hi. Tedim khua ah hunkhat lai-in Teizang, Saizang, Thado, Vaiphei, Guite, leh Zo kampaute in "tual" khat zangin kitengkhawm hi, Tua bang a, pau tuamtuam tenkhopna panin pautuam khat hong pianga a nungciangin "Tedim kam" kici hi. A neituam kuamah om lo hi.\n3. TEDIM KAM “TAANGKAM” A SUAHNA\nHun khat lai-in Tedimgam i cih pen tu-in Tedim, Tonzang leh Cikha gamkhen (Myone) suakta hi hang. Tua sunga teng Zomite leh tua gam pan Kawlgam Vaigam a tung Zomite in i taangkam leh (common language) dingin "Tedim kam" zangkhawm theita hi hang.A mual a lui zui-in i awkaih tawmtawm kilamdang-a, ahih hangin kamphen kulloin kihothei hi hang. Tua a zang khawm thei kampau innkuan dungah Sizang, Thado (Kuki), Zo, Dim, Guite, Khuano, Losau, Paite, Phaileng, Saizang, Teizang, Val leh Vangteh paute kihel hi hang, Tedim pau "Taangkam" a suah theihna thu kampau lam pan, tangthu lam pan, gamdung leilupzia pan a tuamtuam kan leng a hang tampi om kha ding hi, I gensa bangin ukpite in a mau kam bek kizang ding na ci uh hileh " Teizang" pau ki pau kha ding a sangmangte in a mau siam masak mah na thupisak hileh Sihzang pau kipau kha ding hi.\nSangmangte in vai lian pi khat a angaihsut uh khat in pau nam tuam tuam a nei minamte pau nam a tawm thei pena gawmsak ding ahi hi. Tuabang hun lai-in Mangkang kumpi in hong uk a, Khamtung gam ah Zo lai tawh pilna sin ding hong vai hawm uh hi. kampau kigawm theite bang kampau tawh "Laisimbu" gelhsak ding cih thu lianpi khat hi leuleu hi. Tua ahih manin 1919 kumin Tedim vuandok zumah Tedim gam hausa lianteng kikhawm uh a, gambupah Sihzang pau zat dingin thu kisung hi. Tua ciangin Thado kampau Hiangzang khua hausa Pu Zam Khaw Thang, Zo kampau Phaitu khua hausa Pu Khan Thawng, Saizang khua hausa Pu Zaang Khaw Lian, Paite kampau Tuimui khua hausa Pu Mang Za Thang, Haiciin khua hausa Pu Tual Pum-te in Sihzangkam a teltheih loh lam uh pulak hi.\nAhi zongin Tedim, Ngennung, Haupi, Gawngmual, Leilum, Lezang, Tongsial, Lamzang,Lailui, Mawngken, Kahgen, Taklam, Tonzang, Tungtuang, Anlang, Gamlai, Khuaimual leh Seitual khua hausa te kuamah a pau a ham omlo uh hi.Hih bangin Tedim gam sungah Tedim kam pen taangkam hong suak hi. Cope topa in 1919 pan 1938 (a sih) dong khasim thukizaksakna lai a na bawl lai-in "Tedim kam thukizakna lai" na ci hi. Sang laisimbu hong bawl sak hi. A nung ciangin T=Tedim pau eima pau" ci-in khangthak naupangte i awng ziahziah hi.\n4. TEDIM KAMPAU KANTELNA\nKawl leh Vai kikal-a om Zomite in kampau tuamtuam i nei hi. Kampau lam a kantel mipilte in tangzai takin hong kansak nai lo uh hi. Ei Tedim kampau zawdiak pen Mizo pau, Hakha paute zahin hong kikansak nailo hi. Tedim kam a pau mite sung pan Laipianpa Pau Cin Hau, Rev. Hau Go, Pu Gin Za Twang, Siapi Vul Za Thang, Sia Pau Cin Thang, Rev. Paul Thuam Thang leh ZCLS a kipan kampau a kin, a siam tampite in kanin na gelh ngei khin hi.\nMinamdang kampau siamte sung pan hong kantelsak mi tamnai lo hi. Kei theihphak tan ah:\n1904: George A. Grierson: " Linguist Survey of India"\n1925: L.B.naylor: "A practical handbook of Chin Languages (Siyin dialect)"\n1965: Eugene J.A. Henderson: Tiddim Chin: A descriptive analysis of Two texts"\n1965: Ono Toro: "The Reconstruction of Proto Kuki Chin: Initial Consonants"\n1979: David B. Solnit: "Proto Tibeto Burma in Tiddim and Lushai"\n1989: Peri Bhaskararao: "The process of Chimming in Tiddim Chin"\n1996: Peri Bhaskararao: "Computerized lexical database of Tiddim Chin and Lushai"\n1998: Weera Ostapirat: Tiddim Chin tones in historical perspective" .\nI Tedim pau pen a kampau ei Tedim mite leh a pua lam pan kampau siamte in kan khawm-in, laigelh-in i puahpuah i zunzun ding kisam hi. I tuntunna pan i kampau maizumpih lo-in hong dong a om leh lungsau takin genpih ding kisam hi. Sia Lian Bawi (Siapi Lian Khan Mang) in Japan pan gam a pai lai-in Ono Toro kiangah na genpih ngei a, Dr. Dal Lian in Bhaskararao kiangah na genpih ngei hi.\n5. I TEDIM KAM NUNGTA I CI NGAM DIAM?\nKampau dinmun (vitality) a tuamtuam om hi. Kawlgam ah Pyu minam leh Pyu pau beimang ta hi kici hi. Leitung kampau pawlkhat beibei-a pawl khat kipan khangto semsem hi. I Tedim kam nungta hi ci-ngam taktak ding hiam? Kampau nungta ih cih te a ki puahpuah a ki zunzun hi a, a kampau neite in it mah mah uh hi. A kampau uh khum sa-ngaungau uh hi.\nTu laitak Tedim mite 70% bang bekin Tedim kampau dingin ka um bek hi. Kawlgam leh Vaigamate in pau tuamtuam peuh nuam i sa zaw a, Kawl lak a Zo khangno te bangin kawlkam kawllai leh kawl TV khawng bek tawh hun kibei hi. I thungaihsutna nangawn kawl-khuak tawh kingaih sun hi. Kampau i pau sunsun bangkua sung bek hi a, sangkil kitantan lo hi, Biakinn sung bek hi a, biakinn huangpua kantan lo hi. Hibang kampau dinmunte "Muribung" kici hi. I kampau it-in, i kep tinten kei leh beikuan manawh kampau ahi hi.\nI Tedim kampau zong "meidawi"mahmah hi ci-in ka ciamteh hi. Mizo, Hakha leh Falam pau khawng ei pau sangin " suahngal" zaw hi. Kampau ameidawite a suahngalzaw kampaute in damdamin sung khumkhum dinga, a sawt lo-in valh ding hi. I kampau maizumpih kei ni.\nZolia tawh kisai-in, Laipianpa Pau Cin Hau tungtawnin Zotuallai nam nih i nei ngei hi. Tu in i zatna toi semsem a, minam vangil khat banga kep ding din mun hi ta hi. Lai hihna (malgawm) tawh Mualtung thuhilhna zong na khen ngei uh hi. Sangmangte tung pan i ngah Mangtuallai (Roman alphabet) tawh laisimbu i neih zawh kum 91 cingta hi. Lai ih gelh ciangin lai-malgawmzia leh awsang awniam thu-ah i kumkum lai hi.\nCope topa'hun a kibawl Zolai tan 4 ciang nangawn tu-in i nei nawn kei hi. Zolai tawh laibu kibawl tawm mahmah a, i neih sunsun zong Biakna lai bek ahi hi. Laibu i bawl ciangin "Pawlpi sung a zat ding" cih lai suang sawnsawn lai ihih manin i laibu a thatthat ihi hi. I leitung huihnunzia ahih manin tua lampi bek a nei ihi hi. Zolai i cih pen Lai Siangtho sim nading, Labu ettheih nading, Pawlpite thukizaksakna lai sim nading leh laikhak nading bekin kizang lawmlawm hi. Leitungthu vangtungthu theihhuai a tuamtuamte Zomite in a theih nadingin Zolai a kizat hun hong tung takpi tam! cih ngaih sutsut huai ka sa hi.\nKampau nungta te in huihkhua in huihkhua tungtawnin Radio, TV leh tulai Cassettee, CD leh VCD te tawh theihhuai thute khahkhia ziahziah uh hi, Ut hunhunin mun khempeuh pan a kampau uh kingai thei hi. Cik hun ciang i tunna peuhpeuh pan i Tedim kam i ngaih theih hun hong tung zen tam!\n6. MAILAM I TEDIM KAM\nNam citawmte ihih hangin i kampau mangthang ngei nawn lo ding hi. Ahi zongin a khanton henhan ding lamet om lo hi. Kumpi ki-ukzia kikhello-in, tulai khuahun mah tawh maban i zopzop lai leh kawlkam in gam hong kekek dinga Tedim kam in sangkil kan zo nawnlo semsem ding hi, I theihloh kalin thozo nawnlo in, i phawk khak ciangin zekai lua ding hi. Khuahun hong kihei-in Kawlgam Vaigam-a om Zomite in gam le nam a ding vaihawmkhop hun hong tun leh lah Mizo kam hong innteek mahmah dinga, khangnote in sin-in mun khenpeuhah kipau ding hi. I Tedim pau bel khanglo kiamlo, si lah nungta-in omthei ding hi.\nTua kawmkalah ei Tedim kampau innkuansung pan i kinensuah sawnsawn leh i huang hong toi semsem dinga i theihloh kal-in mite huangsung i tung ding hi. Hi thei hileh Kawlgam Vaigam-a om Zomi a kici khempeuh in Mangkam i taangkam dingin zangkhawm mai le hang, kum 30 sung bang i buaipih phial zongin manlang takin hong khantohpih thei pen dingin ka um hi. Taangkam dingin Mangkam i zatkhit ciang i nampau ciat i keptheih bangin i kem ding lam kuamah kinawknawk se lo-in khat le khat kithupisimna tawh i kalsuan leh i minam khangto thei pan ding hi. Minam a khantoh leh i kampau mangthang ngeilo ding hi.\nLai gelh pa Tangthu tomno.\nRev. Khoi Lam Thang pen Tedimgam, Keizang khua ah paing hi in Falam ZTC ah DipTh, India Makokchung pan BTh, Yangon MIT pan M.Div zo hi. Thailand gam Chiangmai university pan MA (Linguistic) va zo a, Singapore TTC ah MTh 2004 in zo hi. Tu in Bible Society of Myanmar ah General Secretary a seplai tak a hi hi.\nAkim zaw in hih link ah ki sim thei hi.\nItem Reviewed: TEDIM KAM, TEDIM PAU. Gelh : Rev. Khoi Lam Thang Description: Rating: 5 Reviewed By: Cinpu Zomi


url: =Tutung kiteelna tawh kisai GZA pan tangkona :: ZOMI DAILY\nTutung kiteelna tawh kisai GZA pan tangkona\nposted on 17 November 2015 at 9:26 pm Lomkholna: Election, GZA, News, Zomi\nPasian hehpihna tawh tutung Kawlgambup kiteelpi nuam takin a kizo suak hi. Kawlgam a America te ambassador pa Derek Mitchell in acih mah bangin gambup kiteelna khat a om ciangin koi gam koi gam hi taleh deih bang sinsen cih pen a om lo mah hi. Tutung kiteelna pen Kawlgam buang dingin ahoih mahmah cih ding hizaw-a, thu-um mite thungetna Topa hong dawnna zong hi ding hi.\nAmasa in tutung a teelcing Zomi taangmi khempeuh GZA panin kong lungdampih uh a, pahtawina leh zahtakna zong kong pia uh hi. Teelcing lo te zong na hanciamnate uh kong ciaptehsak uh hi.\nGZA in tupna nih nei-a, Zomite kipumkhat ding leh abukim khantohna neih ding ahi hi. Kiteel hun laitakin party khat leh khat kidem in kitawng kisel kha phial ding hihang. Tua pen kiteelna khat peuhpeuh a om ciangin angeina hi-a, lamdang lo hi. Democracy gam lianpen America gam tektek ah zong kiteel hunin khat leh khat kitawng in, kisel in, kiko ziahziah lel uh hi. Ahi zongin, kiteelna aman ciangin pumkhat suakkik uh a, gam aa dingin semkhawm, pangkhawm uh hi.\nTua mah bangin, tu-in kiteelna manta ahih teh Zomite zong i kipumkhatkik ding thupi mahmah hi. Mipi i hi a, makai te ihi zongin, kiteel sunga thute gen kikkik nawn loin mainawt ta ding hihang. A zote zong zawhsiamin, alelte zong lelhsiam ding kisam hi. Kidem laitakin atuam dang dankhat in i om hangin i vekpi in Zomi mah ihi hi. A kikhen thei dingte hilo hihang. Abeisa hunin hehna, thangpaihna i neih leh zong tuate khempeuh mangngilh in Zomi leh Zogam aa dingin khut kilen in na i sepkhop hun ding hong tungta hi.\nTeelcing taangmite in hong tung ding kum nga sungin aituam meetna bang teng ka ngah ding hiam, cih ngaihsun loin Zogam leh Zomi ta dingin acihtak bang ka sem thei ding hiam, cih lungsim tawh i kithawi ding zong i kihanthawn nuam hi. NLD makaipinu Daw Aung San Suu Kyi in,”Teelcing taangmite bel hong phat nai kei ning. Mailam a na nasepna uh tungtawnin phattak leh phattak lo na hihna uh hong kilang pan ding hi,” acih mah bangin teelcing cih ciang bek hi loin na manpha asem zo a teeltak takpi mipi taangmi ihih ding thupi zawlai hi.\nAtawpna ah, Zomibup in i makai ding teelcing taangmite i hih theih zahzah in panpih in tawsawn ciat ding hihang. Gensia in langpan cihte peuhmah zat ding hilo hi. Zomite Pasian um vive ihih mah bangin i makaite thungetna tawh panpih tawntung a tha i piak ding zong i kihanthawn nuam hi.Khazih leh Zomite sungah,\nKhazih leh Zomite sungah,\nGZA Central Committee\nPrevious: Tulaai Leitung Thuthang Tuamtuam Updates November 16, 2015\nNext: Kammal kilawm pawlkhat (azom 17 Nov 15)\nAustralia, Perth Siyin Baptist Church ah Senator (Hlutdaw MP) Dean Smith vahawh